„Gasprom eksport“ od 21. maja obustavlja isporuku gasa finskoj kompaniji zbog neplaćanja u rubljama - 20.05.2022, Sputnik Srbija\nRuska kompanija „Gasprom eksport“ saopštila je da će od 21. maja obustaviti isporuku gasa finskoj kompaniji „Gasum“, pošto do kraja radnog dana 20. maja nije... 20.05.2022, Sputnik Srbija\nRanije je kompanija „Gasum“ saopštila da će isporuke gasa iz Rusiju u Finsku biti obustavljene 21. maja u 7 sati ujutru.Prema informacijama, „Gasprom eksport“ je u aprilu uputio zahtev finskoj kompaniji da je plaćanja predviđena ugovorom ubuduće potrebno da izvršava u rubljama, a ne u evrima. Međutim, kompanija „Gasum“ nije prihvatila predlog ruske kompanije i tim povodom obratila se, pozivajući se na ugovor, arbitražnom sudu.Predsednik Rusije Vladimir Putin potpisao je 31. marta ukaz prema kome neprijateljske zemlje ubuduće gas treba da plaćaju u rubljama. Ruski lider je naložio kompaniji „Gasprom“ da prebaci ugovore u rublje. On je poručio da će Rusija nastaviti da isporučuje gas u skladu sa ugovorenim količinama i cenama.\nrusija, gasprom eksport, finska, plaćanje, rublja, isporuke gasa\nRuska kompanija „Gasprom eksport“ saopštila je da će od 21. maja obustaviti isporuku gasa finskoj kompaniji „Gasum“, pošto do kraja radnog dana 20. maja nije platila aprilske isporuke gasa u rubljama.\n„Prema stanju od kraja radnog dana 20. maja (rok za plaćanje, predviđen ugovorom), ‘Gasprom eksport’ nije dobio od kompanije ‘Gasum’ uplatu za gas koji joj je isporučen u aprilu. Zbog toga je ‘Gasprom eksport’ obavestio ’Gasum’ da obustavlja isporuke gasa, počev od 21. maja 2022. godine, pa sve do momenta dobijanja uplate u skladu sa procedurom, utvrđenom ukazom ruskog predsednika“, navodi se u saopštenju.\nRanije je kompanija „Gasum“ saopštila da će isporuke gasa iz Rusiju u Finsku biti obustavljene 21. maja u 7 sati ujutru.\nPrema informacijama, „Gasprom eksport“ je u aprilu uputio zahtev finskoj kompaniji da je plaćanja predviđena ugovorom ubuduće potrebno da izvršava u rubljama, a ne u evrima. Međutim, kompanija „Gasum“ nije prihvatila predlog ruske kompanije i tim povodom obratila se, pozivajući se na ugovor, arbitražnom sudu.\nBlumberg: Dvadeset evropskih kompanija otvorilo račune u Gasprom banci\nKremlj: Nova shema za gas ne znači trenutni prekid isporuka\n1 April, 12:20


Fokus našeg poslovanja je pružanje bezbednosnih usluga. U skladu sa potrebama naših klijenata, predlažemo optimalna bezbednosna rešenja sa kombinacijom fizičkog obezbeđenja, mobilnog obezbeđenja i tehničkih bezbednosnih rešenja.\nRazvijanje snažnih poslovnih odnosa\nKako bi zadržali svoju poziciju u sferi bezbednosti, moramo da nastavimo sa pružanjem usluga najvišeg kvaliteta našim klijentima. Ovo podrazumeva pružanje dodatnih vrednosti, kao i razvijanje snažnih, dugoročnih poslovnih odnosa sa njima.\nRešenja prilagođena potrebama klijenta\nU saradnji sa svojim klijentima, Securitas razvija optimalna, najisplativija bezbednosna rešenja, prilagođena njihovim individualnim potrebama - fizičko obezbeđenje, mobilno obezbeđenje, kontrolni centar, tehnička rešenja.\nInvestiranje u nove tehnologije\nBezbednosna rešenja i tehnologija, kao što je daljinski video nadzor, postali su veoma važna komponenta u sferi bezbednosti. Securitas značajno ulaže u ovu oblast kako bi povećao prodaju tehničkih bezbednosnih rešenja, čime se poboljšava kvalitet naših usluga.\nJačanje naše pozicije na tržištima u razvoju\nVažna komponenta naše dugoročne strategije je i povećanje globalne prisutnosti i dalje jačanje na tržištima koja su u razvoju. Cilj nam je da održimo snažnu poziciju u bezbednosnoj industriji i osiguramo nesmetano pružanje usluga našim internacionalnim klijentima.


U petak prvi put u CG online konferencija "Ekonomija u doba korona" | Aktuelno\nNaslovna EKONOMIJA U petak prvi put u CG online konferencija “Ekonomija u doba korona”\nU petak prvi put u CG online konferencija “Ekonomija u doba korona”\nOnline konferencija koja se po prvi put organizuje u Crnoj Gori „Ekonomija u doba korone“, biće održana u petak 27. marta u 12 sati. Organizatori online konferencije su Asocijacija menadžera Crne Gore u saradnji sa kompanijom M:tel\nOnline konferencija koja se po prvi put organizuje u Crnoj Gori „Ekonomija u doba korone“, biće održana u petak 27. marta u 12 sati. Organizatori online konferencije su Asocijacija menadžera Crne Gore u saradnji sa kompanijom M:tel.\nNa konferenciji će govoriti lokalni i regionalni stručnjaci iz oblasti telekomunikacija, energetike i rudastva, bankarstva i finansija, špedicije i transporta, ugostiteljtva te medija i marketinga.\n-Cilj je da se na ovaj način prenesu najvažniji stavovi i poruke AMM-a privredi i građanima u navedenim oblastima ekonomije, ali i da se panelisti osvrnu i na mjere Nacionalno koordinacionog tijela – saopšeno je iz Asocijacije menadžera Crne Gore.\nUpravo će to biti tema o kojoj će govoriti predsjednik Asocijacije menadžera Crne Gore i predsjednik Odbora direktora kompanije Finance plus Budimir Raičković, izvršni direktor kompanje M:tel i koordinator Telekom Srbija grupe Vladimir Lučić, izvršni direktor Rudnika uglja Pljevlja i predsjednik Skupštine AMM-a Slavoljub Popadić, glavni izvršni direktor Lovćen banke i potpredsjednik AMM-a za ekonomiju i finansije Vinko Nikić, izvršni direktor Montenomaks C&L i potpredsjednik AMM-a Radovan Radulović.\nNa konferenciji će govoriti i izvršna direktorica TV Vijesti i članica predsjedništva AMM-a Marijana Bojanić kao i potpredsjednik za energetiku i usluge u Jugoistočnoj Evropi – Schneider Electric i predsjednik Srpske asocijacije menadžera Dragoljub Damljanović.\nKonferencijom će moderirati direktorica digitala i strategije u M:telu Aleksandra Radojević.\n-Ovo će ujedno biti i prilika da se osvrnemo i na digitalne servise koje su nam danas neophodni za normalno funkcionisanje. Predviđeno je da konferencija traje oko sat vremena, nakon čega će biti vremena za pitanja i odgovore učesnika konferencije – precizirali su iz Asocijacije menadžera Crne Gore.\nAsocijacija menadžera Crne Gore AMM


Vesti online / Sport / Odbojka / Pobeda i plasman Vojvodine, poraz Radničkog u LŠ\nOdbojkaši NIS Vojvodine plasirali su se u osminu finala GM Kapital Kupa izazivača, posle pobede u "zlatnom setu" nad ekipom Dukle u Liberecu u revanš meču šesnaestine finala, dok su odbojkaši Radničkog Kredi banke iz Kragujevca poraženi su na svom parketu od ekipe Kai Turela sa 3:1 u okviru Lige šampiona.\nOdbojkaši Radničkog Kredi banke iz Kragujevca poraženi su na svom parketu od ekipe Kai Turela rezultatom 3:1, po setovima 25:23, 25:27, 25:19 i 25:14 u 4. kolu B grupe Lige šampiona 2011.\nRadnički Kredi banka će u 5. kolu B grupe ugostiti Bre banku lanuti Kuneo iz Italije. Utakmica će biti odigrana u dvorani "Jezero" 05. januara od 18,00 časova.\nU drugoj utakmici 4. kola B grupe, Noliko Mazeik je još u utorak u Belgiji savladao Bre banku lanuti Kuneo, za koji igra Nikola Grbić, sa 3:1, po setovima 25:22, 15:25, 25:18 i 25:23.\nRadnički je tako ostao bez pobede i posle četiri utakmice, dok Kai Turel ima skor 2-2. Noliko je prvi sa tri pobede i porazom, koliko ima u Kuneo.\nOdbojkaši NIS Vojvodine plasirali su se u osminu finala GM Kapital Kupa izazivača, posle pobede u "zlatnom setu" nad ekipom Dukle u Liberecu u revanš meču šesnaestine finala.\nČesi su večeras pobedili sa 3:0 (25:23, 31:29 i 25:19), dok je Vojvodina prošle nedelje u Novom Sadu slavila sa 3:1. Po pravilima takmičenja pobednika ne odlučuje set količnik, nego dodatni "zlatni set" koji se igra do 15 poena. U tom delu igre Novosađani su slavili sa 15:13 i tako izborili nastavak takmičenja.\nNIS Vojvodina će u osmini finala Gm Kapital kupa izazivača igrati protiv Posojilnice iz Blajburga, iz Austrije. Prva utakmica je na programu 04. i 06. januara u Prevljama, u Sloveniji, gde Posojilnica igra kao domaćin, dok ce revanš meč biti odigran u Novom Sadu 11. i 13. januara.\nTENT bez plasmana posle "zlatnog seta"\nOdbojkašice TENT iz Obrenovca nisu uspele da se plasiraju u osminu finala Kupa CEV, iako su večeras u Istanbulu savladale Bešiktaš rezultatom 3:1 22:25, 25:23, 25:23 i 31:29 u revanš meču osmine finala.\nBešiktaš je u prvom meču slavio identičnim rezultatom pa se pristupilo "zlatnom setu". Obrenovčanke su upravo poklekle u "zlatnom setu" koji su izgubile sa ubedljivih 15:7.


Slavko Vučurević skinut sa kandidatske liste - mojKontakt portal - Radio Televizija Kontakt\nSlavko Vučurević skinut sa kandidatske liste\nCentralna izborna komisija (CIK) BiH na današnjoj je sjednici jednoglasno donijela odluku o skidanju sa kandidatske liste nosioca liste PDP-a za Narodnu skupštinu Republike Srpske u izbornoj jedinici devet Slavka Vučurevića zbog jezika mržnje.\nVučurević je zbog jezika mržnje na predizbornim skupovima Saveza za promjene koji su održani 29. septembra u Trebinju i 30. septembra u Nevesinju kažnjen i novčanom kaznom od 3.000 KM dok je PDP kažnjen sa 6.000 maraka.\nCIK je na osnovu prijave SNSD-a pokrenuo postupak protiv Saveza za promjene na čijoj su tribini njihove pristalice za vrijeme govora Vučurevića, koji je gradonačelnik Trebinja, a na njegov poziv uzvikivale “Željka ku.vo”, “Mile lopove” i “Igore Turčine”.\nSkupu u Trebinju su prisustvovali predsjednik PDP-a i kandidat Saveza za člana Predsjedništva BiH Mladen Ivanić, lider SDS-a Mladen Bosić i kandidat Saveza za predsjednika RS Ognjen Tadić, visoki funkcioneri te dvije stranke i lider SRS RS Milanko Mihajlica.\nSvi članoci CIK-a osudili su jezik mržnje i podsjetili da su prilikom objavljivanja početka kampanje upozorili političke subjekte da svoje birače upoznavaju sa programima i kandidatima a ne da podstiču i proklamuju jezik mržnje koji bi mogao prozvede nasilje.\nNa ovu odluku PDP i Vučurević imaju pravo žalbe, a posljednju riječ daće Sud BiH.\nNajavljeno je da će se CIK u što kraćem roku odrediti prema jeziku mržnje iskazanom u emisji Federalne televizije od strane kandidata BPS-a za bošnjačkog člana Predsjedništva Sefera Halilovića koji je rekao da će Republika Srpske živjeti još 11 dana, piše Glas Srpske.\nNovak kreće u odbranu titule u Šangaju\nIvanovićeva se povukla sa turnira u Lincu


Beta 16. januara 2018. 09:35\nPalestinski lideri glasali su za suspenziju priznanja Izraela što donosi niz posledica, medju kojima i prekid bezbednosne saradnje.\nTo je odgovor Palestinaca na saopštenje predsednika SAD Donalda Trampa da je Jerusalim glavni grad Izraela.\nPalestinski centralni savet je sinoć u Ramali, posle dvodnevnog sastanka, doneo odluku kojom je podržao govor palestinskog predsednika Mahmuda Abasa. On je u nedelju osudio Izrael da je „ubio“ privremeni mirovni sporazum o palestinskoj samoupravi iz 1993. godine.\nAbas je Trampov mirovni plan koji još nije obelodanjen, nazvao „šamarom veka“, a ne „dogovorom veka“ – kako ga je Tramp najavljivao.\nKao i Abas, i Savet je osudio Trampa što je objavio da Jerusalim priznanje samo kao izraelski, i podržao Abasovu odluku da onemogući da SAD ostanu posrednik u pregovorima o miru s Izraelom.\nSavet koji je zakonodavno telo Palestinske oslobodilačke organizacije (PLO), smatra da je Trampov stav zvanično potisnuo SAD iz uloge sponzora mirovnih pregovora. Takodje je pozvao Belu kuću da povuče saopštenje o priznanju Jerusalima, kao i pretnju da će zatvoriti misiju PLO u Vašingtonu.\nNejasno je da li je odluka Saveta obavezujuća, navodi agencija Frans pres, jer je on 2015. godine suspendovalo bezbednosnu saradju s Izraelom, ali ta odluka nije sprovedena, a sinoć je ponvo potvrdjena.\nIshod glasanja smatra se još jednim izrazom gneva Palestinaca zbog Trampove odluke koju smatraju napadom na svoja nastojanja da stvore svoju državu.\nSinoć je odlučeno da se priznanje Izraela suspenduje dok ta zemlja ne prizna državu Palestinu, poništi aneksiju istočnog Jerusalima i dok ne obustavi širenje jevrejskih naselja na okupiranim teritorijama.\nAbas je u govoru pozvao na medjunarodno posredovanje u mirovnom procesu, u vreme kada su odnosi Palestinaca sa SAD pogoršani još od izbora Trampa za predsednika koji je obećao pro-izraelsku politiku, mada je rekao i da će težiti mirovnom sporazumu Izraela i Palestinaca.\nTramp je gnev Palestinaca izazvao i time što nije izrazio podršku ideji o njihovoj nezavisnoj državi, a nedavno je zapretio da će im ukinuti stotine miliona dolara američke pomoći.\nNa ocenu Abasa da je Izrael svojim akcijama praktično otkazao sporazum o miru potpisan 1993. godine u Beloj kući, EU je odgovorila da njen stav ostaje zasnovan na Sporazumu iz Osla o rešavanju sukoba po modelu dve države, rekla je portparolka Evropske komisije Maja Kocijančić.\nMinistar spoljnih poslova Rusije Sergej Lavrov je izrazio razumevanje za Abasov gnev, preneo je AFP.\n„Godinama su pravili ustupke, a ništa nisu dobijali zauzvrat“, rekao je Lavrov, dodaši da SAD stalno najavljuju važan sporazum koji će zadovoljiti obe strane, a da do sada takav dokument nije vidjen.


Radio TV Stara Pazova - Agroart dobio „Ce“ znak\nAgroart dobio „Ce“ znak\nPreduzeće Agroart iz Stare Pazove, u svojoj poslovnoj politici kao jedan od prioriteta ima stalno širenje tržišta, odnosno, usvajanje standarda koje zahtevaju strana tržišta: -Mi smo radili 22 mašine za poljoprivredu koje i izvozimo. Međutim, imali smo problem, da bi izvozili morali smo imati “Ce” znak. Uspeli smo za sada da za četiri mašine dobijemo “Ce” znak, to je\nstandard po kome se radi u Evropi i zato sa tim znakom možemo izvoziti u sve Evropske zemlje, rekao je Mile Labanac, osnivač i vlasnik preduzeća. Inače, ovaj znak podrazumeva regulisanje zaštitne primene mašine u radu, Inače, ovo preduzeće već poseduje i naš srpski znak, a sada i Ce. Po rečima Labanca, usvajanje “C” znaka podrazumevalo je nove investicije: -Mi smo morali da uložimo i u mašine, vrednost dobijanja “Ce” znaka je velika. Međutim, postoji mogućnost, pošto Evropska unija želi neki kvalitet i standard, oni i finasiraju dobijanje “Ce” znaka. Čekamo konkurs koji će bniti u martu ili u aprilu, za ostale proizvode pa će nam tako bti lakše finansijski da podnesemo taj trošak. Za dobijanje “Ce” znaka za 22 mašine treba uložiti oko 30.000 evra, kaže Labanac. I ako preduzeće ne dobije finansijsku pomoć, sve mašine koje ubuduće budu izlazile iz proizvodnih pogona Agroarta, imaće “Ce” i naš domaći znak zbog lakšeg plasmana u Evropi. Inače, Agroart je nastao iz zanatske radnje koja je otvorena 1983. godine, a u bliskoj budućnosti promeniće ime. Mile Labanac je rekao da namerava da promeni ime preduzeća u “Sremski sajam”, da umzavisnosti od dozvola koje dobije na prostoru gde je sada izložen prodajni asortiman, pored puta Stara Pazova – Nova Pazova, izgradi halu. Namera mu je da halu ustupa za izložbene i sajamske manifestacije, a kasnije da tu izgradi kvantašku pijacu i hladnjaču. Kaže, u dogovoru sa lokalnim vlastima, do određene kvadrature, prostor bi besplatno ustupao za sajmove.


Volja jača od volje zakona - Crna Gora - Nedeljnik Vreme\nSUD, SVEDOCI, ZATVOR: Milan Knežević i Nebojša Medojević\nfoto: savo prelević / vijesti\nSlučaj Medojević je simptom neobičnog fenomena da grana vlasti koja bi se mogla smatrati čuvarem ustavnosti, zakonitosti i vladavine prava upravo u domenima ovih kategorija jednu državu iz 21. usmerava unazad, ka 19. veku\nU noći između 29. i 30. novembra, u Podgorici je lišen slobode Nebojša Medojević, poslanik u crnogorskoj skupštini. Kako piše u saopštenju Uprave policije, Medojević je lišen slobode po nalogu za hapšenje koji je izdao Viši sud u Podgorici zato što je odbio da svedoči u predmetu koji je formiran na osnovu njegove izjave da zna da bivšem gradonačelniku Podgorice Miomiru Mugoši neće biti određen pritvor u posebnom slučaju koji se protiv njega vodi, jer je glavni specijalni tužilac Milivoje Katnić primio mito od bivšeg gradonačelnika Mugoše u iznosu od 100.000 evra.\nViši sud je, zbog odbijanja da svedoči u tom predmetu, poslaniku Medojeviću odredio stavljanje u zatvor u trajanju od dva meseca. Potom mu je stavljanje u zatvor određeno na još dva meseca zato što je odbio da svedoči i u predmetu koji se tiče optužbi da je glavni specijalni tužilac Katnić učestvovao u izvršenju ratnih zločina na teritoriji Cavtata tokom 1991. i 1992. godine.\nJEDNO VIĐENJE – HAPŠENJE POSLANIKA JE KRŠENJE USTAVA: Za vest o hapšenju Medojevića brzo se pročulo i u Crnoj Gori i u drugim državama regiona. Još brže su pristizali komentari, kako oni kojima se opravdava ovakvo rešenje suda tako i oni brojniji kojima se rešenje osporava. Ključna dilema proizvedena slučajem hapšenja Nebojše Medojevića je sledeća – koji je opseg instituta imuniteta poslanika, odnosno u kojim je situacijama poslanik zaista zaštićen ustavnim odredbama o imunitetu.\nMedojevićevi branioci u ovom slučaju navode da je sadržina člana 86. crnogorskog ustava dovoljna prepreka za njegovo hapšenje. U stavu 3. člana 86. Ustava piše da se protiv poslanika ne može pokrenuti krivični postupak, niti odrediti pritvor, bez odobrenja Skupštine, osim ako je zatečen u vršenju krivičnog dela za koje je propisana kazna u trajanju dužem od pet godina zatvora.\nDve su ključne poruke zagovornika ovog stava. Prvo, odobrenje Skupštine se ima smatrati nužnom pretpostavkom za lišavanje slobode poslanika. Budući da skupštinskog odobrenja za ovaj slučaj nije bilo, to se i hapšenje Medojevića i njegovo pritvaranje na dva meseca može smatrati neustavnim činom. I drugo, pritvaranje poslanika na dva meseca ne potpada pod one radnje za koje, na osnovu člana 86. Ustava, poslanik, uprkos imunitetu, može da bude pozvan na krivičnu ili drugu odgovornost ili pritvoren. To znači da je i po drugom osnovu hapšenje i zatvaranje Nebojše Medojevića čin kojim se krši crnogorski ustav.\nDRUGO VIĐENJE – NIJE PRITVOREN, VEĆ JE STAVLJEN U ZATVOR: Drugačije tumačenje značenja i opsega imuniteta poslanika imaju Viši sud u Podgorici po čijem nalogu je Medojević lišen slobode i Apelacioni sud Crne Gore koji je, rešavajući po žalbi punomoćnika Nebojše Medojevića, potvrdio rešenje Višeg suda.\nViši sud u Podgorici je, vođen članom 119. Zakonika o krivičnom postupku, saopštio da protiv Medojevića nije pokrenut krivični postupak, kao i da on nije pritvoren već je, po ovom tumačenju, stavljen u zatvor zbog nepostupanja po građanskoj obavezi svedoka da svedoči u predmetu koji je sam pokrenuo izjavom da bivši gradonačelnik Mugoša nije pritvoren zato što je tužiocu Katniću dao mito od 100.000 evra.\nČlan 119. Zakonika tiče se mera za obezbeđenje prisustva svedoka i procesnih kazni. Pored ostalog, u drugom stavu ovog člana piše da se svedok, koji bez zakonskog razloga odbije da svedoči, može kazniti novčano do 1000 evra, a da se ukoliko i nakon toga odbije da svedoči može zatvoriti i to najduže dva meseca. Budući da se radi o svedoku i o stavljanju u zatvor, a ne o okrivljenom i ne o pritvoru, Viši sud je saopštio da u ovom slučaju nema mesta primeni ustavnih odredaba o imunitetu poslanika, odnosno da u ovom slučaju poslanik nije zaštićen imunitetom.\nVLADAVINA PRAVA I TRADICIJA KONSTITUCIONALIZMA: Jedno od osnovnih načela crnogorskog ustava je načelo vladavine prava. U članu 1. Ustava piše da je Crna Gora građanska, demokratska, ekološka i država socijalne pravde, zasnovana na vladavini prava. Ovo veliko načelo, koje bez ikakve sumnje pripada tradiciji konstitucionalizma, navedeno je u najznačajnijem pravnom i političkom aktu države Crne Gore kao neprikosnoveno.\nOvo načelo znači da je pravo ne samo ključni integrativni element jedne političke zajednice. Njegovim urezivanjem u prvi član ustava saopštava se da u državi ne postoji volja jača od volje zakona, niti moć jača od elementarnih principa pravde i pravičnosti. Po mom sudu, u slučaju lišavanja slobode poslanika Nebojše Medojevića desilo se upravo ono što, sledeći teoriju i praksu savremenih demokratskih država koje su zasnovane na vladavini prava, ne bismo očekivali.\nStavljanjem u zatvor poslanika Medojevića direktno se udara na vladavinu prava i doprinosi osećaju pravne nesigurnosti. To se postiže izvrdavanjem instituta imuniteta koji uživaju poslanici time što se mere koje su ekvivalentne pritvoru ili zatvaranju imenuju posebnim kovanicama kako bi se stvorio utisak suštinskog razlikovanja. I posebno time što se institut imuniteta poslanika, čiji je osnovni smisao sloboda govora i delanja, i nemogućnost lišavanja slobode za rečeno i urađeno, suprotno konstitucionalnoj teoriji i praksi, sužava do besmisla.\nPosebno je indikativno što ovakav atak na vladavinu prava sprovodi sudska grana vlasti, za koju je u Crnoj Gori u dužem periodu vođena borba oko njene samostalnosti i nezavisnosti, kako bi sudila upravo na osnovu Ustava i zakona i kako bi se sprečila upotreba pravnih sredstava radi političkih ciljeva. Slučaj Medojević je simptom neobičnog fenomena – da grana vlasti koja bi se mogla smatrati čuvarem ustavnosti, zakonitosti i vladavine prava upravo u domenima ovih kategorija jednu državu iz 21. usmerava unazad, ka 19. veku.\nODJECI U REGIONU: Informacija o slučaju hapšenja Nebojše Medojevića je u državama regiona preneta i uglavnom komentarisana kao povod za moguću radikalizaciju političkih procesa u samoj Crnoj Gori. I to u periodu kada je formiran i upravo počeo sa radom privremeni parlamentarni Odbor za dalju reformu izbornog i drugog zakonodavstva čija je misija uspostavljanje šire saglasnosti o pravilima na osnovu kojih će ubuduće biti organizovani izbori. Jedna od očekivanih posledica rada Odbora bila je i stabilizacija političkih prilika u državi.\nAko se izuzme javno polje u Crnoj Gori, najviše reakcija na ovaj događaj bilo je u Srbiji. Posebno uočljive bile su reakcije pojedinih predstavnika vlasti u Srbiji, ali i najjače opozicione grupacije kojima se hapšenje poslanika Medojevića tumačilo ili kao neprijateljsko delovanje prema Srbiji i srpskom narodu ili se tražilo reagovanje srpske vlade i upućivanje zahteva crnogorskoj vladi da se Nebojša Medojević pusti na slobodu.\nMislim da je na ovom mestu važno podsetiti na neke činjenice. Fakat je da je Medojević sa liderom Nove srpske demokratije Andrijom Mandićem u savezu koji se zove Demokratski front. To je savez koji se od osnivanja prepoznaje kao opozicioni u Crnoj Gori i koji se, s obzirom na osnovne političke ideje stranaka koje ga čine, prepoznaje i po ideji umanjivanja podela ili distance između Crnogoraca i Srba.\nAli, fakat je i to da je Nebojša Medojević Crnogorac, lider Pokreta za promjene i, kako sam kaže, istinski borac za obnavljanje nezavisnosti Crne Gore. Bio je član Socijaldemokratske partije Crne Gore čija je jedna od ključnih tačaka programa bila upravo ideja da Crna Gora ponovo postane samostalna država. Zatim je učestvovao u osnivanju Grupe za promjene, potom političke organizacije Pokret za promjene. Zagovaranje pune državne samostalnosti Crne Gore je konstanta njegovog političkog delovanja.\nOvi fakti mogu da budu veoma korisni za razumevanje, ali i za tumačenje i za reagovanje na političke i druge procese u Crnoj Gori. Dakle, jasno je kao dan da se slučaj Medojević ne tiče odnosa između etničkih grupa, naročito ne neprijateljskog delovanja prema srpskom narodu u Crnoj Gori. Po njegovoj biografiji se vidi da on nije srpski lider u Crnoj Gori, niti vođa pripadnika srpske etničke zajednice u Crnoj Gori. Otud ne stoji reagovanje da je slučaj Medojević neprijateljski čin prema srpskom narodu i Srbiji.\nKao što se srpska politička scena može razumeti samo pažljivim, kontinuiranim istraživanjem i analizom političkih aktera i političkih procesa, tako i za razumevanje crnogorske političke scene treba imati više informacija, dobrih analiza i posebno strpljenja da se uoče sve osobenosti i društvenih i političkih prilika u Crnoj Gori. Oni su mnogo složeniji od svođenja na odnose između etničkih zajednica. Zato bi i reakcije i komentari trebalo da su suzdržaniji, oprezniji i utemeljeni u stvarnom stanju.\nEPILOG: Slučaj Medojević nije zaokružen. Na rešenje Višeg suda o hapšenju gospodina Medojevića, koje je potvrdio i Apelacioni sud Crne Gore, najavljeno je ulaganje ustavne žalbe. To znači da će svoju reč po ovom pitanju imati Ustavni sud Crne Gore čija je nadležnost da, nakon iscrpljivanja svih delotvornih pravnih mehanizama, odlučuje o ustavnoj žalbi zbog povrede ljudskih prava i sloboda zajamčenih Ustavom.\nTo će biti i prilika da organ, čiji je smisao zaštita ustava i ustavnih instituta, odbrani konstitucionalnu slobodu. Ovo je velika prilika da se sa najvišeg mesta poruči da političke razlike, ma kakve i kolike bile, kao i lični odnosi, ne smeju biti razlog za pokušaj depluralizacije političkog polja i slabljenje principa kojima slavimo najveća demokratska i konstitucionalna postignuća. I da se pokaže da crnogorsko društvo zasluženo pripada savremenim društvima 21. veka.\n* Autor je predsednik Crnogorske


Novi korak u borbi protiv kriminala\nMinistri Sadik Ahmetović i Ivica Dačić na primopredaji helikoptera, 24. septembar 2010\nIvica Dačić, ministar unutrašnjih poslova Srbije, i Sadik Ahmetović, ministar sigurnosti BiH, potpisali su u petak u Beogradu sporazum o saradnji u borbi protiv kriminala, terorizma i korupcije. Na aerodromu "Nikola Tesla" Dačić je bosanskom kolegi predao dva policijska helikoptera, koje Srbija vraća BiH.\nSadik Ahmetović, ministar sigurnosti Bosne i Hercegovine, najavio je da BiH namerava da se uskoro uključi u rad Regionalnog operativnog centra za borbu protiv organizovanog kriminala, o kom su sporazum već potpisale Hrvatska i Srbija:\n"Mi ćemo se za desetak dana ponovo sresti ovde u Beogradu, gde ćemo razgovarati o konkretnom načinu pristupanja i Bosne i Hercegovine u ovaj okvir koji će značiti još bolju i funkcionalniju saradnju", rekao je Ahmetović.\nSadik Ahmetović i Ivica Dačić potpisuju sporazum, 24. septembar 2010\nIvica Dačić, srpski ministar policije, rekao je da Srbija snažno podržava BiH u naporima za dobijanje vizne liberalizacije:\n"Svako izuzimanje odredjene države iz tog prostora stvara odredjene probleme. Tako da se, kada na žalost BiH već nije dobila viznu liberalizaciju u isto vreme kada i Srbija, nadamo i želimo da to bude što pre", naveo je Dačić.\nKonferenciju za štampu ministri su održali u hagaru Policijske eskadrile Srbije na surčinskom aerodromu, gde su Bosni i Hercegovini predata dva policijska helikoptera tipa „bell“ koje će koristiti Republika Srpska i Federacija BiH.\nHelikopteri su stari dvadeset godina, nisu bili u upotrebi u MUP-u Srbije od 2004, potreban im je remont da bi bili u funkciji, a najavljeno je da će jedan biti korišćen za medicinske evakuacije.


„Trofej Gornjeg Milanovca 2018“ – deveti dan - četvrtfinale - Sportska hala Breza Sportska hala Breza\nVesti Futsal / „Trofej Gornjeg Milanovca 2018“ – deveti dan - četvrtfinale\nDruge četvrtfinalne večeri odigrana su još dva meča u seniorskoj konkurenciji, a svoje takmičenje u grupi završili su najmlađi učesnici „Trofeja Gornjeg Milanovca 2018“.\nUvodni meč večeri odigran je u pionirskoj konkurenciji, a sastale su se ekipe „Metalac 2005“ i „Metalac 2006“. Iako su „gosti“ imali 2 gola prednosti nakon prvog dela igre (0:2), ekipa „Metalac 2005“ je napravila veliki rezultatski preokret u nastavku i slavila rezultatom 4:3 za nova tri boda i prvo mesto nakon grupne faze.\nDrugi sinoćni duel i poslednji meč grupne faze u pionirskoj konkurenciji odigrale su ekipe „Milenijum“ i „CZGM“. Izuzetno borben i izjednačen duel pripao je ekipi „CZGM“, koja je bila srećniji i spretniji protivnik i slavila rezultatom 3:4 (poluvreme 1:1), čime se probila na drugo mesto na tabeli.\nPrvi meč u seniorskoj konkurenciji i treći četvrtfinalni duel u seniorskoj konkurenciji odigran je između ekipa „Blue Bulls“ i „Gruža Transport“. Prvo poluvreme proteklo je u prilično izjednačenoj igri, a mreže su mirovale. U nastavku su se raspucali i strelci, tako da je meč završen pobedom ekipe „Gruža Transport“ rezultatom 2:4.\nPoslednji četvrtfinalni duel u seniorskoj konkurenciji i poslednji meč nedelјnog programa odigrale su ekipe „GM Racing Team“ i „Vrbava“. Meč sa dosta borbe, duela, varnica, žutih i crvenih kartona pripao je ekipi „Vrbave“, koja je slavila rezultatom 2:3, iako je na poluvreme otišla sa prednošću od 0:3.\nU ponedelјak, 24. decembra je dan pauze, a turnir se nastavlјa u utorak, 25. decembra, kada su na programu polufinalni mečevi u svim kategorijama.


Gas još neće poskupeti | Kamatica\nPočetna > vest > Gas još neće poskupeti\nGas još neće poskupeti\nTekst objavljen: 05.02.2017 16:00\nGas za domaćinstva i male potrošače u Srbiji za sada neće poskupeti , a nove cene ne treba da očekuju ni veliki potrošači koji ovaj energent kupuju od "Srbijagasa" po komercijalnim ugovorima i na slobodnom tržištu, rekao je za "Politiku" generalni direktor te kompanije Dušan Bajatović.\n"Po metodlogiji i formuli za izračunavanje cene kubika, gas bi trebalo da poskupi za 14.02 odsto , ali se to za sada neće dogoditi", rekao je Bajatović, dodavši da će kupci blagovremeno biti obavešteni ukoliko cena bude morala da se menja i to mesec dana ranije.\n"Istovremeno, prema ugovoru koji ''Srbijagas'' ima s velikim potrošačima do promene cene plavog goriva doći će samo ukoliko nafta pređe cenu do 55 odsto za barel , što takođe za sada nije služaj", rekao je Bajatović.\nRazmatranje mogućeg povećanja cene gasa može se ocekivati tek u junu, odnosno tek pošto bude završena grejna sezona, navodi "Politika".\nbez poskupljenja gasa cena gasa gas


KOMISIJA ZA SARADNJU S NATO-OM POČELA S RADOM, USKORO PROGRAM REFORMI | Hayat.ba\nKOMISIJA ZA SARADNJU S NATO-OM POČELA S RADOM, USKORO PROGRAM REFORMI\nPolovinom aprila biće završen Nacrt programa reformi za 2021. godinu, dogovoreno je na konstitutivnoj sjednici Komisije za saradnju s NATO-om, na kojoj je donesen i Poslovnik o radu Komisije.\nProgram reformi za 2021. godinu, nakon razmatranja Komisije, biće upućen Savjetu ministara BiH na usvajanje”, rekao je Josip Brkić, predsjedavajući Komisije BiH za saradnju s NATO-om.\nInače, ova komisija formirana je na sjednici Savjeta ministara BiH krajem februara ove godine i to tek nakon što je promijenjen njen prvobitni naziv koji je glasio Komisija za NATO integracioni proces BiH. Na ovaj naziv nisu htjeli pristati predstavnici Republike Srpske, a još ranije odluka o formiranju te komisije nekoliko puta je skidana sa dnevnog reda Savjeta ministara BiH.\nInače, Komisija za saradnju s NATO-om predstavljaće kontakt tačku saradnje institucija BiH s NATO-om u Briselu, a program reformi u BiH za 2021. godinu kada je riječ o saradnji sa NATO-om biće dostupan javnosti tek onda kada bude usvojen na sjednici Savjeta ministara BiH.\nNe očekujem nikakve blokade u radu Komisije za saradnju s NATO-om i glavna tema rada biće tehnička saradnja BiH s NATO strukturama”, rekao je Brkić, koji je i zamjenik ministra spoljnih poslova BiH.\nZadovoljstvo zbog formiranja Komisije izrazio je i Erik Folkestad, komandant NATO štaba u Sarajevu, koji je rekao će članovi Komisije odlučiti koje će biti oblasti saradnje s NATO-om i koji od 30 saveznika NATO-a može pomoći.\nOvo je zaista važno, jer svi naši partneri imaju različite oblike saradnje s NATO-om i partneri su ti koji odlučuju, a ne NATO, kakvi će ti odnosi biti”, rekao je Folkestad, dodajući da NATO vrata ostaju otvorena za BiH, a da samo BiH može odlučiti da li će ući u Alijansu.\nOn naglašava da je za obje strane, i za NATO i za BiH, dobro da imaju odnose, jer se nijedna strana sama ne može suprotstaviti bezbjednosnim izazovima današnjice, bilo da se radi o globalnom odgovoru na zdravstvenu pandemiju, bilo na prirodne katastrofe, organizovani kriminal ili ilegalne migracije.\nVažno je da se vlasti BiH fokusiraju na reforme svojih odbrambenih i bezbjednosnih institucija jer će to zemlju učiniti sposobnijom za odgovore na bezbjednosne izazove i druge prijetnje”, rekao je Folkestad.\nNATO kontakt ambasada za BiH biće Mađarska, a Kristijan Poša, ambasador Mađarske u BiH, rekao je da oni nisu tu da kažu šta BiH treba da uradi na planu saradnje s NATO-om, već da obezbijede da saradnja bude dubinska i u korisnom tempu. On je rekao da je Brisel zadovoljan saradnjom s BiH, koja će sama za sebe da kreira sadržaj i dinamiku reformi.\nDŽAFEROVIĆ KOMENTIRAO ‘NON PAPER’: BORIT ĆEMO SE PROTIV TIH NASRTAJA I ATAKA\nEmrah Fejzović - 15/04/2021 11:50 0\nČlan Predsjedništva Bosne i Hercegovine Šefik Džaferović komentirao je "non paper" koji poziva na prekrajanje granica u regionu. Kazao je kako "ovo što se dešava, vodi BiH i kompletan region u rat".


RIK: SPP tri, SDA Sandžaka dva poslanička mjesta – SNEWS\nBy SNews 4. Aprila 2022. 1108 No comment\nRepublička izborna komisija (RIK) objavila je rezultate parlamentarnih izbora na osnovu 92,6 odsto obrađenog biračkog tijela, prema kojim je “Muftijin amanet” osvojio tri mandata, a “SDA Sandžaka” dva mandata. Odziv na izbore na tom uzorku je 58,6 odsto upisanih birača.\nKako navodi RIK, najviše glasova osvojila je koalicija oko Srpske napredne stranke – 43,1 odsto glasova, što bi im po trenutnim rezultatima donijelo 120 mandata.\nKoalicija #Ujedinjeni za pobedu Srbije# osvojila je 13,4 odsto glasova (37 mandata), koalicija oko Socijalističke partije Srbije 11,6 posto (32 mandata), a koalicija NADA 5,4 odsto glasova (15 mandata).\nCenzus su prešli i koalicija Moramo, koja je osvojila 4,5 procenta (12 mandata), Patriotski blok 3,9 (10 mandata) i Zavetnici 3,8 (10 mandata).\nNarodne poslanike imaće Savez vojvođanskih Mađara šest mandata, Zajedno za Vojvodinu i Koalicija Albanaca po jedan mandat.\nRezultate koje objavljuje RIK možete pratiti na linku: https://www.youtube.com/watch?v=xLSKKv8vXZA&feature=emb_logo\nTagovi: "Muftijin amanet-Stranka pravde i pomirenja - Usame Zukorlić" "SDA Sandžaka -dr. Sulejman Ugljanin" izbori 2022. rezultati izbora 2022. RIK\nSDP tvrdi da je pobjedila na izborima u Novom Pazaru i da se protiv te stranke vodila prljava kampanja


Aleksandra Joksimović za Studio B „Vučićeva poseta Sarajevu okrenuta budućnosti“ – Centar za spoljnu politiku\nAleksandra Joksimović za Studio B „Vučićeva poseta Sarajevu okrenuta budućnosti“\nPosted by markomecanin on 07. 09. 2017. 28. 09. 2018.\nBEOGRAD – Predsednica Centra za spoljnu politiku Aleksandra Joksimović kaže da poseta predsednika Srbije Aleksandra Vučića Sarajevu predstavlja značajan signal i očekuje neke pozitivne rezultate.\n“Imajući u vidu da se ova poseta najavljuje kao poseta okrenuta budućnosti, a ne prošlosti, koja nas konstantno opterećuje, nadam se da ćemo moći da ocekujemo neke pozitivne rezultate”, rekla je Joksimović za Tanjug.\nPrema njenim rečima, regionalna stabilnost je ključ za dalji ekonomski razvoj regiona, a od ekonomskog razvoja zavise i koraci i brzina vezani za dalji proces integracija.\n“Odnos između Beograda i Sarajeva jedan od ključnih faktora za održavanje stabilnosti u regionu. Ovo je prva poseta predsednika Srbije posle šest godina. Mislim da je to značajan signal”, rekla je Joksimović.\nPodsetivši da je Vučić i kada je postao premijer Srbije prvo otisao u posetu Sarajevu, ona kaže da se čini da je fokus na regionalnoj stabilnosti na normalizaciji odnosa, tj. na konstantnom podizanju odnosa između Srba i Bošnjaka.\n“Čini se da su ovog puta na dnevnom redu teme kojima se želi da se zatvori neko od otvorenih pitanja koje imamo sa BiH – pitanje granica koje nije tako kompleksno kao sa Hrvatskom, a tu je i pozitivna agenda vezana za dalje infrastrukturne projekte”, kaže Joksimović.\nSigurno je takođe i da će odnos Banjaluke i Beograda biti jedna od tema, dodala je ona.\nMeđutim, ona skreće pažnju da Zagreb kao jednu od tema u BiH vidi ravnopravni status Hrvata, odnosno formiranje trećeg entiteta, što, ističe Joksimović, predstavlja ozbiljnu opasnost, jer je van delokruga delovanja aktuelnog Dejtonskog sporazuma.\n“Pitanje BiH se, bez svake dileme, mora rešavati u trouglu između Beograda, Zagreba i Sarajeva. Od konstruktivnog pristupa svih aktera u ovom procesu zavisiće i budućnost BiH”, rekla je ona.\nTakođe, dodala je da u ovom trenutku postoje ozbiljni napori da se BiH pogura ka EU i NATO i od tih procesa će zavisiti buduća stabilnost BiH pa i čitavog regiona.\n“Za Beograd je važno da se konstantno postavlja kao konstrukitvan faktor po pitanjima od značaja za BiH”, zaključila je ona.\nPrethodni članak Joksimović: „Meko prizemljenje“ u odnosima Makedonije i Srbije\nSledeći članak „Novosti“ o konferenciji „Zapadna bezbednosna arhitektura i Srbija – Izazovi i dileme“


Tag / Anabela Bukva / Vesti online\nOvoliko para nedeljno zaradi Luna Đogani\nZadrugarka i ćerka Anabele Atijas, Luna Đogani se nakon učešća u rijalitiju lepo snašla, a reklamiranje raznih brendova joj ide od ruke.\n13:57 >> 15:30\nKao što verovatno već znate, rijaliti "Farma 6" počinje 1. septembra. Pravila nalažu da učesnici budu najrazličitijih profila, a produkcija je za šestu sezonu to baš ozbiljno shvatila...\nPogodite čija je ovo ćerka\nAnabela trudna po četvrti put?\nAnabela Atijas ponovo trudna, ako je suditi po stomaku koji se vidi na fotografijama sa plaže u Budvi. Svima je u oči upao stomačić nalik trudničkom, a Anabela se medijima izvinjava jer je -...\nPogledajte Anabelinu Blankicu tj.njenu rukicu\nVerovatno ste već čuli ili pročitali na našem portalu da se pre desetak dana Anabela porodila! Pevačica je sa sarajevskim biznismenom Andrejem Atijasom dobila ćerkicu kojoj su dali ime...\nPressonline, Pulsonline 0 komentara


24.06.2020 u 21:19\nU neredima u Podgorici privedeno 18 lica – povređen policajac (Video)\nGrupa građana nezadovoljna događajima u Budvi, okupila se ispred Centra bezbednosti u Podgorici, gde je došlo do incidenata i sukoba sa policijom kada je jedan policajac povređen, nakon čega je uhapšeno 18 osoba. Kako se navodi u saopštenju Uprave policije Crne Gore, večeras oko 20.00 časova ispred zgrade Centra bezbednosti Podgorica se bez prijavljenog i odobrenog javnog okupljanja okupila grupu od oko 70 građana i opozicionih političara kako bi izrazila nezadovoljstvo zbog dešavanja u Budvi.\n29.02.2020 u 19:44\nSabor i litija na ulicama Podgorice u čast Stefana Nemanje\nPODGORICA - U Podgorici je danas održan Svetosimeonski sabor, u čast Svetog Simeona Mirotočivog - Stefana Nemanje, a litiju ulicama Podgorice, koja je počela oko podne, predvodio je mitropolit kijevski Onufrije. Litija je prošla od Hrama Hristovog Vaskrsenja do Nemanjinog grada. „Čestitam vam značajan jubilej, 800 godina od rukopoloženja Svetog Save za episkopa srpskog. Crna Gora je veoma interesantna, poznata po živopisnoj prirodi, arhitekturi iz različitih perioda i lepim, hrabrim i dobrim ljudima. O lepotama Crne Gore pisali su mnogi pisci i pesnici, kao i o njenom silnom narodu koji je oduvek čuvao pravoslavnu veru”, poručio je Onufrije. On je istakao da u Crnoj Gori mnogo stoleća duhovnu i spasiteljsku misiju nosi Mitropolija crnogorsko-primorska, za koju je rekao da je\nPODGORICA - Klinički centar Crne Gore je preventivno postavio šatore ispred Klinike za infektivne bolesti, i saopštio da je to učinjeno u sklopu pripreme za sprečavanje širenja koronovirusa. Uz upozorenje da nema mesta panici, Klinički centar Crne Gore je naglasio da do danas u tom centru „nije dijagnostifikovan nijedan slučaj kod koga je potvrđeno prisustvo koronavirusa”, prenosi Beta. „U cilju sprečavanja širenja ove infektivne bolesti, KCCG je preduzeo sve neophodne mere u skladu s nacionalnim planom postupanja u slučaju pojave koronavirusa”, rekla je podparolka KCCG Gorica Soković. Naglasivši da „nema mesta panici”, pozvala je građane „da budu odgovorni i strpljivi, da poštuju sve savete i preporuke nadležnih institucija i lekara”. „KCCG je doneo akcioni plan prijema\n04.02.2020 u 11:16\nKolona oklopnih vozila policije ušla u Podgoricu\nPODGORICA - Na društvenim mrežama pojavio se snimak na kojem se vidi kolona oklopnih policijskih vozila pod pratnjom, koja ulazi u Podgoricu. Video je objavio lider Prave Crne Gore Marko Milačić na svojoj Fejsbuk stranici, uz koji je naveo: „Iz pravca Nikšića, u 08:35, u Podgoricu stižu oklopna vozila”. Za sada nema nikakvih zvaničnih informacija o čemu je reč. Na snimku se vide četiri oklopna transportera u čijoj pratnji su dva policijska džipa, na početku i kraju kolone, koji ih sprovode putem, uz uključena rotaciona svetla. U crnogorskim gradovima već više od mesec dana traju protestna okupljanja zbog Zakona o slobodi veroispovesti, prenosi Tanjug.\n31.01.2020 u 11:08\nMarko Milačić uhapšen na aerodromu u Podgorici\nPODGORICA – Predsednik Prave Crne Gore, Marko Milačić, uhapšen je danas na aerodromu u Podgorici, po povratku iz Beograda. Kako je saopšteno iz te stranke, Milačić je uhapšen odmah po sletanju na podgorički aerodrom u Golubovcima, po povratku iz Beograda, gde je gostovao na pojedinim medijima i govorio o aktuelnoj situaciji u Crnoj Gori, a sastao se i sa patrijarhom SPC Irinejem. Njemu su, navodi se, službenici Uprave policije prišli, obavestili ga da mu moraju uručiti poziv, ne pojašnjavajući o čemu se radi, nakon čega je policijskim vozilom sproveden u podgorički Centar bezbednosti, javlja Tanjug.\nPosle intervencije policije i suzavca prekrečena trobojka u Podgorici\nPODGORICA - Više osoba sinoć je uhapšeno, a tri policajca i više građana je povređeno kada je u podgoričkom naselju Zlatica policija bacila suzavac na građane koji su branili trobojku oslikanu na muralu u tom naselju od pripadnika komunalne policije koji su došli da je prekreče, što su na kraju i učinili, prenosi crnogorski mediji. Iz policije je za podgorički sajt KdM, rečeno da su okupljeni odbili da se raziđu uprkos naređenjima i molbama, pa je „primenjeno sredstvo prinude”. Kada su komunalni policajci, okruženi službenicima Uprave policije, pristupili muralu, građani su počeli da ispaljuju vatromet u njihovom pravcu i da ih gađaju kamenicama, na šta je policija odgovorila suzavcem. Okupljeni su oko 22.00 počeli da se razilaze, posle novog apela policije, a mural je\nViše od 20.000 ljudi u molitvenom hodu u Podgorici (Video)\nHram Hristovog Vaskrsenja u Podgorici bio je prepun, a više od 20.000 hiljada vernika sa platoa Hrama krenulo je u molitveni hod, javlja „Sputnjik”. Litiju sa ikonama i crkvenim barjacima predvodi arhimandrit Ilarion (Lupulović), arhijerejski zamenik episkopa raško-prizrenskog Teodosija. Predviđeno je da molitveni hod krene od Sabornog hrama, prođe ulicama Podgorice i završi se gde je i počeo – ispred Sabornog hrama.


Oglašavanje kao privatni posao vlasti | BIRN\nStranka Aleksandra Vučića, preko visokog partijskog funkcionera Gorana Veselinovića, ušla je u prostor medijskog oglašavanja nakon dolaska na vlast 2012. godine, potiskujući demokrate koji su suvereno vladali ovim tržištem, saznaje BIRN\nSlobodan Georgiev , Aleksandar Đorđević\nU prilog ovome govore i dramatične promene koje su pogodile marketinško tržište posle smene vlasti 2012. godine, a u kojima su značajnu ulogu odigrali ljudi bliski Srpskoj naprednoj stranci.\nIstraživanje BIRN-a pokazuje da su u prethodne dve godine najmanje četiri kompanije, čiji je godišnji budžet za oglašavanje između devet i deset miliona evra, napustile do tada neprikosnovenu agenciju lidera DS-a Dragana Đilasa, Direct media (Dajrekt medija), i sklopile nove ugovore sa agencijama okupljenim oko Srđana Šapera, nekada člana Predsedništva DS-a.\nU ovaj pul ulazi i agencija Second (Sekond) koja je registrovana u novembru 2012. godine, a iza čijeg osnivanja, prema saznanjima BIRN-a, stoji Goran Veselinović, član Glavnog odbora Srpske napredne stranke i bivši poslodavac Aleksandra Vučića.\nOva agencija uskoro dobija značajne klijente, poput Banke Intese, koja je prethodno koristila usluge Dajrekt medije.\n„Sedeo sam u jednom beogradskom kafiću sa prijateljima, kada mi je Goran Veselinović, koga sam poznavao od ranije, predložio da osnujem firmu. Delovalo mi je kao interesantna ideja i prihvatio sam“, ovako Miloš Jovanović, mladi programer iz Niša, opisuje za BIRN kako je u novembru 2012. godine osnovao agenciju Sekond koja se bavi prodajom reklamnog prostora.\nJovanović, koji se nikada pre i posle toga nije bavio marketingom, nekoliko meseci kasnije prepušta svoj udeo firme direktorki Sekonda Sanji Lalović, poznanici Gorana Veselinovića.\nBIRN je u vezi sa ovim razgovarao sa Veselinovićem, koji je negirao da poznaje Jovanovića i da ima bilo kakve veze sa osnivanjem Sekonda. Istog dana, Jovanović je vidno uznemiren, u novom razgovoru za BIRN odbio da iznese bilo koje detalje oko osnivanja Sekonda i tvrdio da sa novinarom BIRN-a nikad pre toga nije razgovarao.\nVeselinović se do nedavno bavio isključivo poslovima promocije, u svojoj pi-ar agenciji Right (Rajt) koja je vodila izbornu kampanju naprednjaka 2012. godine (u tom periodu Veselinovićeva agencija zvala se Block and connect) i pre toga kampanju Srpske radikalne stranke 2008. godine. On insistira da je pi-ar i dalje njegov jedini posao i da sa tržištem oglašavanja nema nikakve veze.\nPet vlasnika reklamnih agencija sa kojima je BIRN razgovarao tokom rada na ovom istraživanju kažu da moć Veselinovića leži u tome što se on prepoznaje kao čovek od najvećeg poverenja najmoćnije stranke u Srbiji, koji medijima vlada iz senke.\nVladimir Andonov, vlasnik agencije Kompani, kod koga je Veselinović svojevremeno radio kaže: „Uvek je bilo političkih pritisaka na oglašivače sa kojom će agencijom da sklope ugovor, ali sam se nadao da će se posle 2012. godine razbiti monopol na tržištu, koji su imali Đilas i Šaper. Desilo se suprotno. Nikada nije bilo gore, nemoguće je sada doći do posla. Svi idu kod Šapera i Gorana Veselinovića, jer tu prepoznaju novi centar moći“.\nDrugi vlasnik agencije, koji je želeo da ostane anoniman kaže da šema političkog uticaja na medije i da tržište oglašavanja postoje još od pada Miloševića.\n„Sada je sistem usavršen. Suština celog posla je kontrola medija i pare koje se tu zarađuju. Od tada do Veselinovića mediji su već naučeni da slušaju, to je utabana staza“, zaključuje on.\n„Zašto me uopšte ovo pitate“, negodovao je Veselinović, kada je BIRN tražio komentar na tvrdnje da je on ključna figura u poslovima vezanim za medije, „ne bavim se medijima, i nemam odnos sa Vladom Srbije, za razliku od prethodnih garnitura“.\nI Srđan Šaper negira da je u poslovnom partnerstvu sa Veselinovićem.\n„Gospodina Veselinovića, kao i veliku većinu kolega koje posluju u reklamnim, medijskim ili pi-ar agencijama u Srbiji poznajem dugi niz godina. Nismo imali priliku da sarađujemo ni pre ni posle 2012. godine“.\nPosao se širi i van Srbije\nU februaru ove godine vlasnica agencije Sekond iz Beograda Sanja Lalović postala je i vlasnica 50 odsto kapitala agencije Aquarius (Akvarijus) iz Banjaluke, jedne od najvećih i najuspešnijih marketinških agencija u Bosni i Hercegovini. Direktorka i vasnica drugih 50 odsto kapitala agencije Akvarijus je Brankica Janković iz Banjaluke.\nSedište agencije Akvarijus je u ulici Kralja Petra II u Banjaluci. Na istoj adresi nalazi se i agencija Sekond koja se bavi prodajom reklamnog prostora, a čiji je vlasnik Siniša Milovanović.\nU razgovoru za BIRN Milovanović je negirao da je njegova agencija povezana sa beogradskim Sekondom, kao i da poznaje Gorana Veslinovića i Sanju Lalović.\nU kompaniji m:tel za BIRN su potvrdili da su početkom ove godine angažovali Sekond za potrebe kupovine oglasnog prostora u medijima, dok je agencija Akvarijus angažovana za osmišljavanje i proizvodnju reklama.\nBrankica Janković, suvlasnica agencije Akvarijus, kaže da iako privatno poznaje Gorana Veselinovića on nije posredovao u poslovnom aranžmanu između nje i Sanje Lalović.\nTržište oglašavanja u Srbiji iznosilo je 2001. godine svega 30 miliona dolara, a 2008. godine oglašivači u Srbiji su za reklamu na televiziji, radiju i u novinama izdvajali skoro sedam puta više novca, preko 206 mliona dolara. Kada je nastupila ekonomska kriza ova suma je pala na 170 miliona dolara.\nParalelno sa ekspanzijom marketinškog tržišta uspostavljene su oglašivačke imperije čiji su vlasnici bili visoki funkcioneri DS-a, ili ljudi bliski stranci. Kao najveći igrači izdvajaju se Dragan Đilas, sa Dajrekt medijom, Srdjan Šaper, vlasnik nekoliko agencija među kojima je najveća Univerzal medija, i Branimir Dimitrijević Tucko, Šaperov partner i vlasnik agencija Media pool (Medija pul) i Media jobs (Medija džobs).\nVladimir Andonov, koji je u poslu oglašavanja skoro 20 godina, kaže da su Dragan Đilas i Srđan Šaper od 2003. godine preuzeli primat u poslu oglašavanja. U takvoj situaciji druge agencije bile su prinuđene da se udružuju kako bi mogle da im pariraju.\n„Tokom 2003. godine sam osnovao neprofitni pul gde su članovi bili svi oni koji iz nekog razloga nisu hteli ili nisu mogli da rade sa Đilasom ili Šaperom”, kaže Andonov.\nU periodu između 2008. i 2012. godine, objašnjava Andonov, Đilasova firma je postala toliko dominantna da je 2010. godine Šaperov Mc Cann (Meken) pristupio njegovom pulu sa idejom da zajednički pariraju konkurentu.\n„Ubrzo potom moja agencija je naglo počela da gubi klijente, pa sam izašao iz pula 2012. godine”, kaže on.\nUz materijalnu dobit ostvarenu u ovom unosnom poslu, vladajuće strukture su stekle i indirektnu kontrolu nad medijima pošto su mediji u velikoj meri bili zavisni od poslovnih ugovora sa Đilasom i Šaperom.\nI Đilas i Šaper u razgovoru za BIRN negiraju da su se bavili uticajem na medije kroz rad svojih kompanija i ističu da se budžeti za oglašavanje dele prema realnim proračunima i da klijenti koji troše novac na reklame ne mogu biti obmanuti.\nJedini pravi uticaj je politički, kaže Đilas. „Vidite kako me sada tretiraju mediji kada nisam na vlasti“, dodaje on.\nSrđan Šaper kaže: „Teza da su agencije čiji sam vlasnik mogle da utiču na medije nekom vrstom uslovljavanja budžeta za oglašavanje političkom podobnošću medija pojavljivala se u pojedinim opisima medijske scene u Srbiji, i to uvek paušalno, i bez dokaza“.\nOglašivači napuštaju Dajrekt mediju\nNajmanje četiri kompanije, prema saznanjima BIRN-a, napustile su Dajrekt mediju i prešle u konkurentski pul. Imlek je otišao u Šaperov Univerzal medija, Agrokor i Komercijalna banka izabrale su oglašivačku agenciju Medija džobs Branimira Dimitrijevića, a Banka Intesa je prešla u Sekond iza koje stoji Goran Veselinović.\nOve četiri kompanije godišnje troše oko deset miliona evra na oglašavanje.\nUpitana zašto je promenila partnere i za pi-ar i za oglašavanje, direktorka korporativnih poslova Danube Foods Group (Danjub Fuds Grup), kojoj pripada Imlek, Svetlana Glumac, objašnjava: „To je prosto neki normalan život agencije koja vas prati. Sunce izađe pa zađe, sve je to normalno u biznisu. To je naša interna politika“.\nOna kaže da se Dajrekt medija nije javila na njihov konkurs, koji je prevremeno raspisan.\nDirektor marketinga Komercijalne banke Goran Milićević objašnjava da je izboru nove agencije prethodio konkurs krajem 2012, a da je zbog najbolje ponude koju su dali izabrana agencija Medija džobs, kako te, tako i naredne, 2013. godine.\nBanka Intesa, koja se 2013. godine odlučila da zameni Dajrekt mediju sa tek osnovanom agencijom Sekond, odbila je da prokomentariše razloge za ovu odluku.\nU kompaniji Agrokor potvrđuju za BIRN da su sa Dajrekt medijom sarađivali do kraja 2012. godine. Tokom 2013. godine kompanija je reklame ugovarala direktno, a nakon tendera raspisanog krajem prošle godine ugovor sa Medija džobsom je potpisan u januaru 2014. godine.\nAgrokor je, prema saznanjima BIRN-a, sa godišnjim budžetom od oko pet miliona evra jedan od najvećih oglašivača u Srbiji.\nPromena na vrhu države 2012. godine poklopila se sa poslovnim odlukama nekih velikih oglašivača da ili prekinu, ili ne obnove ugovore sa Đilasovom Dajrekt medijom. Dok kompanije navode poslovne razloge za promenu partnera, u svetu marketinških agencija i medija ovo se tumači kao seljenje centra moći prema novim vlastima, koje oličava Goran Veselinović, novi partner Srđana Šapera.\nDrastične promene na tržištu oglašavanja za BIRN je potvrdila i direktorka Ringijera, koji izdaje Blic, Alo i nedeljnik NIN, Jelena Drakulić – Petrović.\n„Jedna agencija je znatno oslabila po broju klijenata, a drugi pul je ojačao“, rekla je ona za BIRN.\nIz dokumenta koji je BIRN dobio od jednog beogradskog medija može se videti da na oglašivačkom tržištu najveći procenat klijenata drže dva pula agencija. Jedan pul čine agencije okupljene oko Dajrekt medije, dok je drugi pul sastavljen od osam agencija, među kojima su i agencije Srđana Šapera, Branimira Dimitrijevića i Sekond, iza koje stoji Goran Veselinović.\nU pismenom odgovoru na BIRN-ovo pitanje da li se zaista agencija Sekond nalazi u njegovom pulu, Šaper je rekao da ne može da komentariše poslovne subjekte koji nisu u njegovom vlasništvu. Vlasnici agencija Medija džobs i Medija haus odbili su razgovor za BIRN.\nSedište agencija Medija džobs, Rajt i Sekond u poslovnom centru Airport city / Foto: Aleksandar Đorđević\nOd Profajlera do Rajta\nPoznanstvo Aleksandra Vučića i Gorana Veselinovića je dugogodišnje, još iz perioda Srpske radikalne stranke. Veselinović je 2003. osnovao agenciju Profajler tim, koji se nakon toga preimenuje u Blok end konekt, a od septembra prošle godine u Rajt. Aleksandar Vučić je tokom 2010. godine bio zaposlen u agenciji Profajler tim.\nSve do 2012. godine Rajt nije imao značajnije klijente ili veće poslove. Tokom 2010. i 2011. godine za pi-ar usluge agenciju su angožavale opštine Voždovac i Zemun u kojima je na vlasti bila koalicija oko SNS-a.\nPodaci APR-a pokazuju da je Rajt 2012. godine uvećao svoje prihode preko 50 puta, što Veselinović objašnjava činjenicom da je novac za predizbornu kampanju SNS-a išao preko njegove agencije. Ovo potvrđuje i izveštaj Agencije za borbu protiv korupcije.\nBlok end konekt je založio bankarsku garanciju od 38 miliona dinara za kampanju Tomislava Nikolića 2012. godine.\nU oktobru 2013. godine suvlasnica i direktorka Rajta postaje Jasmina Stojanov, koja je devet godina radila kao šef informativne službe Predsedništva Srbije, za mandata Borisa Tadića. Njen prelazak u Rajt organizovao je Aleksandar Vučić.\n„Od marta 2012, bila sam bez posla, kada je mi je Vučić u leto 2012. ponudio da mi pomogne i ja to doživljavam kao ljudski gest“.\nPočetkom 2014. godine agencija Gorana Veselinovića za klijenta dobija jednu od najvećih kompanija u Srbiji, Danube Foods Group (Danjub Fuds Grup), kojoj pripada Imlek.\nU toku je medijska kampanja obeležavanja 60 godina brenda Kravica, a nju vodi Rajt. Saradnja je počela početkom ove godine, a prethodno je Imlek napustio pi-ar agenciju Komunis, Ivana Stankovića, koju je na izborima 2012. godine za kampanju angažovala Demokratska stranka.\nPrema rečima Jasmine Stojanov agencija Rajt danas ima važne i velike klijente. Pored „Salforda“ tu su još kompanije Roming i Beogradski Sajam.\n„Upravo je moj dolazak razlog uspona ove agencije. Ja sam brend i to je razlog zašto privlačimo klijente. U razgovorima sa klijentima njih ne zanima politika, već šta im nudite“.\nSekond veza sa naprednjacima\nAgencija Sekond je osnovana 14. novembra 2012. Godine, a osnovali su je Miloš Jovanović i Srđan Leković. Već u januaru 2013. godine Leković ustupa 50 odsto svog vlasništva Sanji Lalović, a Miloš Jovanović to čini u oktobru iste godine. Sanja Lalović je u izbornoj kampanji 2012. godine za Srpsku naprednu stranku radila poslove medijske strategije i planiranja.\nKada je novinar BIRN-a u februaru 2014. godine nazvao jednog od dvojice osnivača Sekonda, Jovanovića, on je rekao da ga je Goran Veselinović pozvao da osnuje agenciju.\nVeselinović je u razgovoru za BIRN negirao da poznaje Jovanovića i da ima bilo kakve veze sa osnivanjem Sekonda. U ponovnom razgovoru sa Jovanovićem on je odbio da potvrdi prvobitnu izjavu i tvrdio je da sa novinarom BIRN-a pre toga nije ni razgovarao.\nDrugog osnivača Sekonda, Lekovića, pozvala je da osnuje agenciju neka žena, čiji identitet on nije želeo da otkrije. „Nije bitno njeno ime, učinio sam prijateljici uslugu, istupio sam rano, nikada se nisam bavio tim poslom niti znam šta je sa tom firmom“, kaže on.\nAndonov, u čijoj agenciji je nekada radila i Sanja Lalović, kaže: „Moja agencija je osmišljavala medijski plan za SNS na izborima 2012. godine. U ime agencije glavna osoba za taj posao bila je Sanja Lalović. Nju je posle pozvao Veselinović da pređe u Sekond“.\nSanja Lalović je na pitanja BIRN-a o poslovanju agencije Sekond i njenom poslovnom odnosu sa Veselinovićem odgovorila elektronskom poštom: „Pročitala sam vaša pitanja i zaključila da sva spadaju u domen regularnog privatnog poslovanja, tako da ne nalazim ni jedan razlog zašto da na njih odgovaram”.\nKada je BIRN pitao Veselinovića da li je doveo Sanju Lalović u Sekond, on je još jednom rekao da nema nikakve veze sa tom agencijom i da je jedini pravni subjekt u njegovom vlasništu pi-ar agencija Rajt.\n„To što nekoga poznajem dugo, i što sam nekome nekad pomogao, to nema veze sa poslom“, prokomentarisao je.\nMeđutim, BIRN je došao i do drugih saznanja koja povezuju Veselinovića sa Sekondom.\nAdvokatska kancelarija njegove supruge Nevene Veselinović, obavlja pravne poslove za firme Sekond i Rajt. Tačnije, dokumentacija APR-a pokazuje da je advokat Snežana Sladaković, zaposlena u advokatskoj kancelariji Veselinović, podnela zahtev za promenu podataka vlasništva i za Rajt i za Sekond, kao ovlašćeno lice obe firme krajem prošle godine.\nDalje, obe agencije se nalaze u istoj zgradi poslovnog centra Airport City. Tako su i registrovane u APR-u, ali se samo Rajt pojavljuje kao zakupac oba prostora do trenutka objavljivanja ovog teksta, kaže izvor BIRN-a koji je želeo da ostane anoniman, a imao je uvid u dokumentaciju.\nJasmina Stojanov, direktorka i vlasnica 30 odsto agencije Rajt, međutim, negira da Rajt plaća prostor umesto Sekonda i da sa ovom agencijom ima bilo kakav odnos.\nIako svi urednici najznačajnijih medija sa kojima je BIRN razgovarao negiraju da reklamne agencije u rukama ljudi bliskih vlasti mogu da utiču na slobodu medija, Evropska unija i Vlada Sjedinjenih Američkih Država imaju sasvim drugačiji stav o slobodi govora u Srbiji.\nU izveštaju Evropske komisije o napretku Srbije u 2012. godini, u delu koji se odnosi na slobodu izražavanja, navodi se:„Pristup oglašavanju u medijima je i dalje pod kontrolom malog broja ekonomskih i političkih aktera, što podrazumeva značajan rizik od uticaja na medije i od samocenzure“.\nU izveštaju Vlade Sjedinjenih Američkih Država o stanju ljudskih prava u Srbiji za 2013. godinu, u delu koji se odnosi na slobodu govora i cenzuru, navodi se da su mediji zbog ekonomskih pritisaka reklamnih agencija podložni autocenzuri:\n„Pošto su mediji u velikoj meri zavisni od oglašavanja, otvara se dosta prostora reklamnim agencijama da utiču na njih, pre svega, kroz netransparentne ugovore, neravnopravne uslove u tim ugovorima i kroz neravnomerne preraspodele sredstava iz javnih fondova i fondova za oglašavanje pod državnom kontrolom (iz javnih kompanija i lokalnih samouprava)“.\nPredsednik nezavisnog udruženja novinara Srbije (NUNS) Vukašin Obradović smatra da su marketinške agencije jedne od važnijih kanala preko kojih se vrši pritisak na medije:\n„Mediji umesto da se bore protiv korupcije postali su deo koruptivnog lanca – javno preduzeće zaključi ugovor sa marketinškom agencijom, a ova kupuje prostor na nekom mediju, i tako ste zaštitili svoje interese u tom mediju, to su politički, a ne ekonomski interesi. Prostor za zloupotrebu mnogo je veći u javnim preduzećima, ali agencije mogu da manipulišu i na privatnom tržištu. Agencije na osnovu istraživanja nude prostor i vreme na raznim televizijima, a kada imate na desetine sličnih medija tu mogu da odlučuju nijanse. To je ono što plaši urednike, jer oni znaju da kada pišu protiv DS-a da će se Đilas odlučiti za drugi mediji. Ista je situacija i sa Veselinovićem i njegovom Rajt agencijom“.\nBIRN je, istražujući uticaj marketinških agencija na slobodu medija, kako pod demokratama, tako i posle njihove smene, kontaktirao uredničke timove srpskih medija. Najotvoreniji za razgovor bili su urednik lista Danas Zoran Panović i urednik lista Informer Dragan Vučićević.\nPanović kaže da reklamne agencije nemaju uticaja na uređivačku politiku njegovog lista i smatra da u Danasu nema autocenzure uzrokovane činjenicom da političari vode reklamne agencije.\nVlasnik i glavni urednik Informera, Dragan Vučićević i direktor kuće koja izdaje Informer, Damir Dragić, nisu krili da neke reklame obezbeđuju preko Gorana Veselinovića.\n„Ove godine Imlek će ići sa…. ne znam kako da ih zovem, medija pul, ići će preko Gorana koji je u sastavu medija pula, Gorana Veselinovića (…..)To je legalna priča. Evo o čemu se radi. Oni su smislili medija pul u koji je ušlo više agencija… jer umesto da idu sami idu zajedno…..i kažu mi ćemo kod tebe da potrošimo 15 miliona ove godine i ja njima moram da dam najveći popust“, objašnjava Dragić.\nOn potvrđuje da su i Banku Intesu dobili preko istog pula prošle godine.\nVeselinović međutim kaže da nikada nije ugovarao nikakve reklame, niti da poznaje Dragića.\nNa pitanje upućeno Draganu Vučićeviću da li je moguće da Goran Veselinović može da iskoristi politički uticaj kako bi kontrolisao medije, on odgovara: „Glupo je da to ja pričam, ja Gorana poznajem puno godina i on nije takav čovek. Ljudi se kvare i menjaju, ali ja ne mislim da će on tako da se ponaša. Mislim da čak nema ni mandat da se tako ponaša. I stvarno ne znam, a trebalo bi da znam, da on zove novinare i kaže ovo smeš a ovo ne smeš“.\nVučićević podseća: „Da je Tadić ostao na vlasti nikad ne bih mogao da osnujem novine“.\nPoslovni razvoj oglašivačkih agencija Right, Second i Media jobs on Dipity\nOdricanje od odgovornosti: Ovo istraživanje je nastalo uz finasijsku podršku projekta South East European Media Observatory koga je podržala Evropska Unija. Sadržaj ovog istraživanja predstavlja odgovornost BIRN Srbija i ni na koji način se ne može pripisati stavovima Evropske Unije.


Odlaganje izbora novog Tužioca za ratne zločine blokira većinu aktivnosti koja je predviđena u delu pregovaračkog Poglavlja 23 koje se tiče ratnih zločina, pokazuje izveštaj o napretku koji je početkom godine objavilo Ministarstvo pravde.\nU izveštaju Ministarstva pravde se podseća da je Državno veće tužilaca još 27. septembra 2016. godine poslalo Vladi Republike Srbije spisak kandidata za Tužioca za ratne zločine. Iako je od tada prošlo više od pet meseci, Tužilaštvom i dalje rukovodi vršilac dužnosti. Bez Tužioca ne mogu da se prime ni novi zamenici tužioca, a ne može da stupi na snagu ni Tužilačka strategija, čiji nacrt je već spreman.\nJedna od aktivnosti koja je blokirana je i saradnja sa Haškim tribunalom. Iako je ova stavka ocenjena sa "uspešno se realizuje", na kraju odeljka se konstatuje da se "za konkretnu saradnju sa tužiocima MKTJ u pogledu obuka i razmene iskustava čeka izbor novog Tužioca za ratne zločine".\nSa druge strane, aktivnosti koje nisu direktno vezane za imenovanje tužioca se uglavnom sprovode. Pa je tako Tužilaštvo za ratne zločine počelo sa primenom Nacionalne strategije za procesuiranje ratnih zločina ("Sl. glasnik RS", br. 19/2016) i u sklopu toga su preuzeti svi predmeti ratnih zločina koji su bili u tužilaštvima opšte nadležnosti. Međutim, i kod ove stavke se stalo kod Vlade Republike Srbije koja, kako se navodi u izveštaju, još uvek nije formirala telo koje će biti zaduženo za nadgledanje sprovođenja ove Strategije.\nStavka u izveštaju koja je ocenjena kao "realizovana" je izrada izveštaja MUP-a o potrebama njihove Službe za otkrivanje ratnih zločina. U izveštaju se, između ostalog, navodi da Služba ne treba da se izmešta iz Uprave kriminalističke policije i da u narednom periodu treba zaposliti pet lica kako bi mogla adekvatno da odgovori na obaveze. Međutim, u sledećem odeljku koji se bavi sprovođenjem mera iz tog izveštaja, bez obrazloženja stoji - "nije realizovano".\nIzvor: Vebsajt Danas, V. J., 07.03.2017.


Pandemija ogolila nejednakosti - sve smo tolerantniji na bezobrazluk umesto na različitosti - Izazov\nPandemija ogolila nejednakosti – sve smo tolerantniji na bezobrazluk umesto na različitosti\nRadio-televizija Srbije\t 16. novembra 2021. 20:03\nKriza je dodatno ogolila nejednakosti, pa i one po osnovu pola. Najveću cenu pandemije platile su žene.\nNije bilo lako uskladiti posao i porodične obaveze a dane su provodile u crvenim zonama, učeći decu uživo ili onlajn, borile se da sačuvaju vlastite firme.\n"Ako smo već živi i zdravi i probudili smo se tog dana, onda moramo da nastavimo dalje, nemamo taj luksuz da padnemo i da kleknemo, mi moramo da idemo dalje", rekla je Dragijana Radonjić Petrović, osnivačica konsultantske kompanije.\nMedicinska sestra u KBC "Dragiša Mišović" Nataša Bogunović kaže da su medicinske radnike ljudi iz njihove okoline neretko izbegavali.\n"Zato što smo zaposleni u kovid bolnici i plašili su se zaražavanja", ističe Bogunović.\nUčiteljica u Osnovnoj školi "Branislav Nušić" ukazuje i na neke pozitivne strane pandemije.\n"Da li smo postali tolerantniji – jesmo. Da li smo puno naučili – jesmo. Da li smo upoznali jedni druge mnogo bolje, ja moje učenike, oni mene, roditelje – jesmo", kaže učiteljica Ksenija Muhamedbegović.\nVreme pandemije još je teže za žene žrtve nasilja, samohrane majke, starije građane, osobe s invaliditetom, Rome.\n"Učinili smo sve što je u skladu s našim nadležnostima bilo moguće kako bismo umanjili posledice po one koji su bili najteže pogođeni, jer ravnopravnost u svojoj suštini znači baš to, zaštitu najugroženijih među nama", poručila je poverenica za zaštitu ravnopravnosti Brankica Janković.\nPredsednik Odbora za ljudska i manjinska prava i ravnopravnost polova Narodne skupštine Moamer Bačevac ističe da nam danas, više nego ikada, treba trpeljivost, odnosno tolerancija.\n"Jer ona prethodi međusobnom upoznavanju, međusobnom razumevanju, a to vodi solidaranosti i prosperitetu", dodaje Bačevac.\nA na putu stvaranja tolerantnijeg društva važnu ulogu imaju mediji.\n"Ako sam ja doprela bar do jedne slušateljke ili slušaoca koji su prijavili nasilje posle mog priloga ili bar potražili pomoć, ja smatram da je to uspeh i to je moja najveća nagrada", rekla je novinarka Radio Beograda Tijana Sibinović.\nNovinarima koji se svojim izveštavanjem bore protiv diskriminacije i promovišu ravnopravnost i toleranciju, Poverenik za zaštitu ravnopravnosti i misija OEBS-a u Srbiji dodelili su Godišnje medijske nagrade.


Press Online :: Zanimljivosti :: Naučnici tvrde: Roditelji uspešne dece dele ovih 16 osobina\nDeca koja su naučila da rade u kući izrastaju u zaposlene koji dobro sarađuju s kolegama i postaju saosećajniji, jer iz ličnog iskustva znaju šta znači trud. “Obavljajući kućne poslove - iznošenje smeća, pranje svojih stvari i sl. - oni shvataju da moraju da rade u životu da bi bili deo tog života”.\nUglavnom se dobro slažu\nDeca čiji se roditelji često svađaju, bilo da su u braku, ili razvedeni, obično lošije prolaze od dece čiji se roditelji slažu, otkriva analiza studija sprovedena na Univerzitetu Ilionisa.\nNeka istraživanja čak pokazuju da su deca koja rastu u nekonfliktnoj samohranoj porodici uspešnija nego deca koja su rasla u konfliktnim porodicama sa oba roditelja.\nRoditeljske svađe koje prethode razvodu takođe negativno utiču na decu, dok sukobi posle razvoda snažno utiču na prilagođavanje dece.\nUkoliko dođe do svađe, vode fer borbu pred detetom\nDeca koja su kod kuće bila svedoci blagog konflikta koji podrazumeva podršku, kompromis i pozitivna osećanja, lakše uče socijalne veštine, stiču samopouzdanje i emocionalnu sigurnost, što pozitivno utiče na odnos između roditelja i dece, ali i na njihov uspeh u školi, otkriva E. Mark Kamings, razvojni psiholog Univerziteta Notr Dam.\n“Kada deca prisustvuju konfliktu i vide da su ga roditelji rešili, postaju srećnija nego pre nego što su ga videla”, kaže on. “Takvi sukobi uveravaju decu da roditelji mogu da reše stvari.”\nDeca primećuju kada se jedan roditelj povlači da bi izbegao svađu, ili prekid komunikacije, a njihova emocionalna reakcija na to nije pozitivna.\n“Naša istraživanja su pokazala da su dugoročne posledice povlačenja jednog od roditelja mnogo štetnije za prilagođavanje dece nego otvoreni sukob”, objašnjava on. Deca vide da nešto nije u redu i uznemirena su zbog toga, ali ne shvataju šta i zašto, što znači da se teže prilagođavaju.\nHronični stres zbog izloženosti ovako destruktivnom konfliktu može da dovede do zabrinutosti, anksioznosti, gneva, agresivnosti, umora, problema u učenju i slično.\nImaju viši stepen obrazovanja\nIstraživanje psihologa Sandre Tang sa Univerziteta Mičigena pokazalo je da deca majki koje su završile srednju školu ili fakultet češće stiču srednju ili visoku stručnu spremu.\nStudija sprovedena među 14.000 dece koja su krenula u vrtić između 1998. i 2007. godine, pokazuje da deca majki koje su se porodile kao tinejdžerke (sa 18 godina ili ranije) ređe završavaju srednju školi ili pohađaju fakultet.\nUče decu matematiku od malih nogu\nMeta-analiza 35.000 predškolaca širom SAD, Kanade i Engleske otkriva da razvoj matematičkih sposobnosti od najmlađih dana može da znači ogromnu prednost.\n“Ogroman značaj ranog sticanja matematičkih veština - poznavanje brojeva, redosleda brojeva i slično - jedan je od rezultata studije”, kaže koautor i istraživač Severozapadnog univerziteta Greg Dankan i dodaje da su deca koja su rano ovladala matematičkim veštinama kasnije uspešnija ne samo u matematici, već i u čitanju.\nGrade odnos sa decom\nDeca koja su u prve tri godine života iskusila “senzibilnu brigu” roditelja ne samo da ostvaruju bolje rezultate u školi, već imaju i zdravije veze i uspešnija su u svojim tridesetim, pokazuje istraživanje iz 2014, koje je obuhvatilo 243 osobe rođene u siromaštvu.\nRoditelji koji deci pružaju “senzibilnu brigu” brzo i na primeren način reaguju na signale koje im dete šalje, stvarajući sigurnu bazu koja mu omogućava da istraži svet.\nSudeći prema rezultatima nedavnog istraživanja, na osnovu broja sati koje majke provode s decom u uzrastu od tri do 11 godina ne može da se izvede zaključak o dečjem ponašanju, blagostanju ili postignuću. Štaviše, preterana brižnost roditelja, koji se ne odvajaju od deteta da bi ga konstantno kontrolisali može da ima negativne posledice.\n“Ako je majka pod stresom, naročito ako bezuspešno pokušava da uskladi obaveze na poslu s vremenom koje će posvetiti detetu, to može loše da utiče na dete”, kaže jedan od autora studije Kei Nomaguči.\nEmocionalna zaraza - psihološki fenomen koji znači da se ljudi zaraze osećanjima drugih ljudi - objašnjava zašto je to tako. Ako vam je prijatelj srećan, zaraziće vas svojom vedrinom; ako je tužan, preneće tu tugu i na vas. Prema tome: ako je roditelj iscrpljen i frustriran, takvo emocionalno stanje može da se prenese i na decu.\nDaju prednost trudu u odnosu na izbegavanje neuspeha\nPostignuće deteta zavisi i od njihove predstave o “poreklu uspeha”.\nKerol Dvek, psiholog sa Univerziteta Stanford, tokom višedecenijskog rada otkrila je da deca (i odrasli) razmišljaju o uspehu na dva načina. Poznata njujorška blogerka Marija Popova, to formuliše na sledeći način:\n“Nepromenljivi mentalni sklop” polazi od pretpostavke da su naš karakter, inteligencija i kreativne sposobnosti nepromenljive datosti koje ne možemo da menjamo na smislen način i da je uspeh potvrda naše prirodne inteligencije. Težnja za uspehom i izbegavanje neuspeha po svaku cenu način su da sačuvamo svest o tome da smo pametni ili sposobni.\n“Mentalni sklop rasta”, s druge strane, zasnovan je na izazovima i neuspeh ne smatra dokazom ne-inteligencije, već odskočnom daskom koja učvršćuje našu posvećenost razvoju i pomeranju granica naših sposobnosti.\nTa razlika je zasnovana na našem poimanju uticaja volje na naše sposobnosti, a to, opet, snažno utiče na decu. Ako im kažete da su dobro uradili test zbog urođene inteligencije, oni će razviti “nepromenljivi mentalni sklop”. Ako misle da su uspeli zbog uloženog truda, razviće “mentalni sklop rasta”.\nMajke su zaposlene\nOdrastanje s majkama koje rade van kuće na više načina pozitivno utiče na decu, pokazuje istraživanje Ekonomskog fakulteta Univerziteta Harvard. Ćerke zaposlenih majki duže se obrazuju, češće rade na rukovodećim položajima i zarađuju više novca - čak 23 odsto više od vršnjakinja koje su vaspitavale domaćice.\nSinovi zaposlenih majki spremniji su da obavljaju kućne poslove i čuvaju decu nego njihovi vršnjaci čije majke nisu radile.\nImaju bolji socijalno-ekonomski status\nTužna je istina da jedna petina američke dece raste u siromaštvu, što bitno ograničava njihov potencijal. Šon Rirdon, naučnik Univerziteta Stanford, kaže da se jaz između bogatih i siromašnih sve više produbljuje i da je među decom rođenom 2001. za 30-40 odsto veći nego među decom rođenom 25 godina ranije.\nŠto su veća primanja roditelja, to njihova deca ostvaruju bolje rezultate na prijemnim ispitima na fakultetima.\n“Autoritativni” su, a ne “autoritarni” i “popustljivi”\nStudija Univerziteta Kalifornije u Berkliju, prvi put objavljena 1960, ukazuje na tri osnovna načina vaspitavanja dece;\nPopustljivo: roditelji se trude da ne kažnjavaju decu i daju im preteranu slobodu u ponašanju\nAutoritarno: roditelji nastoje da oblikuju i kontrolišu dete na osnovu utvrđenih pravila ponašanja\nAutoritativno: roditelji se trude da usmeravaju dete na racionalan način\nIdealno je autoritativno ponašanje. Dete odmalena uči da poštuje autoritet, ali ga on ne guši.\nUče decu da budu istrajna\nIstrajnost je moćna karakterna osobina koja bitno utiče na uspeh.\nSklonost ka održavanju vlastitih interesovanja i ulaganje napora u ostvarivanje dugoročnih ciljeva dovodi se u vezu sa postignućem u oblasti obrazovanja, visokim prosekom studenata Ajvi lige i izdržljivošću kadeta Vojne akademije Vestpoint.\nSuština je u tome da naučite decu da zamišljaju - i ostvaruju - budućnost kakvu žele.\nDeci daju imena koja ne pobuđuju negativne asocijacije\nNiz istraživanja je pokazalo koliko ime može uticati na uspeh u životu - od posla kojim ćemo se baviti, pa sve do potrošačkih navika.\nLjudi čija su imena česta i lako se izgovaraju, imaju uspešniju karijeru, pokazuju istraživanja.\nShvataju značaj zdrave ishrane\nUspešni ljudi shvataju da dobre navike u ishrani mogu da nam pomognu da se koncentrišemo i budemo produktivniji tokom dana.\nRazvijanje navika u ishrani psihofizički zdrave dece zahteva angažovanje roditelja. Da biste pomogli detetu da nauči da prihvata svoje telo i stekne pozitivnu sliku o njemu, treba da mu pokažete da imate takav stav prema sopstvenom telu i telu drugih ljudi, ali i da im date primer kada su u pitanju navike u ishrani.


Kurdske pešmerge nalaze se na samo osam kilometara od drugog po veličini iračkog grada Mosula, javljaju komandanti, a prenosi CNN. Nakon sedam dana od početka iračko-kurdske ofanzive, prve oslobodilačke snage nalaze se na korak od ulaska u Mosul koji je pod kontrolom terorističke Islamske države još od 2014. godine.\nUkupan broj ljudi koji učestvuju u akciji ofanzive približan je 100.000, što vojnika što operativaca u pozadini. U sedmici borbi oslobođeno je više od 40 naselja i sela koji gravitiraju Mosulu, a napredovanje teče brže nego što se mislilo.\nDvije godine nakon oslobođenja, rekonstrukcija je san u…\nU Mosulu se nalazi ne više od 5.000 militanata koji su za vrijeme iračko-kurdskih napada izvršili zločine protiv čovječnosti ubivši više od 300 civila, uglavnom muškaraca i dječaka, dok civile koriste i kao živi štit.\nOslobađanje Mosula označilo bi kraj Islamske države u Iraku, a koja se u ovom trenutku prostire i na Siriju gdje učestvuje u krvavom građanskom ratu.


Gradonačelnik Milić: Vladajuća većina i institucije u Brčkom funkcionišu dosta efikasno\n6.11.2017. Gradonačelnik Brčko distrikta BiH Siniša Milić izjavio je danas nakon redovne sjednice Vlade da institucije Brčko distrikta BiH kao i politička većina koja čini Vladu funkcionišu dosta efikasno.\n„S obzirom da je posljednjih dana bilo dosta informacija, poluinformacija i dezinformacija o tome kako se ovdje stvaraju neke nove skupštinske većine i slično, mislim da je neophodno u kontekstu održavanja i ove sjednice Vlade reći da institucije funkcionišu efikasno, bez obzira na eventualna sporenja oko nekih pitanja. Proteklo vrijeme je pokazalo, i toga su čini mi se postali svjesni svi akteri vlasti u Distriktu, da možda ovaj model većine koja funkcioniše u Brčkom nije najbolji, ali su svi ostali lošiji“, istakao je gradonačelnik Milić.\nOn je dodao da je suština u tome da samo na ovaj način, ukoliko skupštinsku većinu čine legitimni većinski predstavnici svih naroda, možemo imati stabilnu vlast koja je u stanju da rješava probleme građana.\n„Mislim da je nakon ove, nazovimo je političke krize, postalo evidentno da ova vlast nema alternativu kada je u pitanju daljnje rukovođenje i upravljanje Vladom i Skupštinom. Očekujem da vrlo brzo sjednemo i razgovaramo o najvažnijim pitanjima za funkcionisanje ove lokalne zajednice, a to je donošenje budžeta za 2018. godinu, rebalans budžeta za tekuću godinu, kao i niz drugih važnih pitanja. Sa zadovoljstvom mogu da konstatujem da je ova politička kriza iza nas“, dodao je gradonačelnik Milić.\nOn je naglasio da nema nikakvih pregovora o formiranju nove skupštinske većine te da vlast funkcioniše, a ono što nije riješeno bit će usaglašavano u narednim danima.


Evropske dramske nagrade odložene za 2021. u Štutgartu\nTanjug 4. oktobra 2020. 21:18\nŠTUTGART – Ceremonija dodele Evropskih dramskih nagrada u Štutgartu biće odložena za drugu polovinu pozorišne sezone 2020/21. u teatru Šaušil Štutgart, saopštilo je to pozorište.\nUprava teatra je ovu odluku donela zajedno sa svojim partnerima i dobitnicima priznanja s obzirom na trenutni razvoj pandemije kovid-19, i planiranu dodelu nagrada u septembru pomerila za još uvek neizvestan datum.\nPozorište u Štutgartu ipak je tokom proteklog meseca otvorilo svoju novu sezonu premijerom predstave reditelja Toma Mela Dije Lage na sceni Kamerteatra, a takođe je imalo saradnju sa dve trupe – za “Ljubav” sa “Theatre tri-buhne Stuttgart” i “Bomba u srcu” sa “Studio Theatre Stuttgart”.\nUpravnik i umetnički direktor teatra Burkard C. Kosminski izjavio je da im je ovo otkazivanje Evropskih nagrada za najbolje drame veoma teško palo.\n„Pažljivo smo odmerili mogućnosti, ali na kraju je na žalost drastičan porast broja slučajeva u Francuskoj, i posebno u Parizu, bio presudni faktor u ovoj odluci”, objasnio je Kosminski.\nNovi paket pomoći italijanskoj privredi\nUNESCO: Univerzalni pristup nauci potrebniji nego ikada zbog korona…\nIstraživači Harvarda:Mali rizik od zaraze koronom u avionu\nOvogodišnji dobitnik Evropske dramske nagrade Vajdi Muavad takođe je direktor nacionalnog “Theatre de la Colline” u Parizu.\nDa bi priredio gostovanje svoje predstave “Seuls” u Štutgartu ili bilo gde u Evropi, veći tim tehničara i produkcijskog osoblja morao bi da putuje iz Pariza, što je veoma nezgodno za ceo svet u ovako opasnom dobu korona virusa.\nPored toga, mnogi članovi žirija i odbora, kao i dobitnica Evropske dramske nagrade za novi talenat Jasmin Li Džons dolaze iz drugih evropskih zemalja.\n„Određeni rizik bi ostao uprkos obaveznim maskama za lice i strogom pridržavanju socijalnih i higijenskih mera, a ovo je rizik koji ne želimo i koji ne bismo smeli da imamo, jer sigurnost i zdravlje svih uključenih pojedinaca i dalje su naš glavni prioritet”, izjavila je Džonsova.\n„Mi ćemo naravno održati ceremoniju dodele nagrada i pratećeg programa čim to dozvoli situacija s korona virusom“, zaključila je laureatkinja.\nPored ceremonije dodele nagrada sledeći događaji biće odloženi na kasniji datum u sezoni 2020/21: dve gostujuće predstave “Seula”, matine druženje s dva dobitnika nagrada, i panel „Prepisivanje Evrope – evropsko pozorište danas“, sa Barbarom Engelhart, kontroverznim hrvatskim rediteljem Oliverom Frljićm i Simonom Stefensom.\nUmetnički kolektiv “Citizen.KANE.” će takođe odložiti svoju audio šetnju “Žeđ”, planiranu za septembar.\nUNESCO: Univerzalni pristup nauci potrebniji nego ikada zbog…


EU zabrinuta zbog napada na novinare u BiH | MC_ONLINE\nEU zabrinuta zbog napada na novinare u BiH\nEU poziva agencije za provođenje zakona u BiH da istraže napade na novinare i osiguraju njihov slobodan rad.\nNovinarima u Bosni i Hercegovini mora biti omogućeno da obavljaju svoj posao bez prijetnji. Prijetnje protiv novinara, bile one online ili ne, kao u najskorijem slučaju prijetnje smrću upućene novinaru u Banjoj Luci i ranije u Sarajevu, su istinski povod za brigu.\nSloboda izražavanja, sloboda medija i sigurnost novinara su prioriteti za Evropsku uniji i, kao dio političkih kriterija iz Kopenhagena, ključni aspekt procesa EU integracija zemalja Zapadnog Balkana, uključujući Bosnu i Hercegovinu. Pomno pratimo ova pitanja pri ocjenjivanju spremnosti BiH da se približi Evropskoj uniji. Očekujemo punu podršku onih koji obnašaju odgovorne pozicije u ostvarivanju ovih političkih prioriteta.


Štada ostvarila rast prodaje od 11% u prvoj polovini 2019.\nTanjug 14. avgusta 2019. 12:56\nBAD VILBEL – Nemačka Štada grupa, u okviru koje posluje srpska kompanija Hemofarm, ostvarila je u prvoj polovini 2019. rast konsolidovane prodaje od 11 odsto, na 1,26 milijardi evra, u odnosu na 1,14 milijardi evra zabeleženih u prvih šest meseci prošle godine.\n“Naročito smo zadovoljni što Štada beleži snažan rast u oba naša osnovna segmenta – brendiranim proizvodima/OTC i generici, uključujući farmaceutske specijalitete“, kaže generalni direktor kompanije, Peter Goldšmit.\nŠtada je, kako se navodi u saopštenju, zabeležila veliki rast prodaje i značajno osvajanje tržišnog udela na ključnim evropskim tržištima uključujući Nemačku, Veliku Britaniju, Italiju, Španiju i Francusku.\nKompanija je, takođe, zabeležila dobar rast u oblastima severne i istočne Evrope, kao i u Aziji/Bliskom istoku.\nU prvoj polovini ove godine, Štada je nastavila i da investira u proizvodne kapacitete i lanac isporuke.\nKao deo celokupne optimizacije proizvodne mreže, kompanija je nedavno otvorila novu fabriku u Vijetnamu sa kapacitetima od četiri milijarde tableta. Ova proizvodna lokacija ispunjava najnovije GMP standarde kvaliteta EU tako da Štada ubuduće može da snabdeva evropsko tržište i iz Vijetnama.\nKada je reč o izgledima u drugoj polovini godine, u Štadi su optimistični. Kako ističu, kompanija će krajem avgusta u 24 zemlje lansirati biosimilar teriparatida, Movymiu, koja se koristi za lečenje osteoporoze.\nU sledećih nekoliko meseci u Nemačkoj, planira se lansiranje proizvoda Grippostad Complex, koji će upotpuniti Grippostad portfolio, koji već uživa vodeću tržišnu poziciju.\nU drugoj polovini 2019., šest OTC brendova koje je Štada kupila od kompanije GSK biće uključeno u Štadin portfolio, a najavljuju da će se na tržištu uskoro naći i novi preparati kao što su Dasatinib (kancer), Solifenacin (urologija), Amlodipin/Valsartan (lek za snižavanje krvnog pritiska) i Hoggar Night tableta koja se oralno rastvara i izdaje se bez recepta.\nŠtada nastavlja sa svojim uspešnim partnerstvima uključujući i ono sa švedskom biotehnološkom kompanijom XBrane.\n“Strateška partnerstva širom sveta u oblastima razvoja i proizvodnje ključ su našeg uspeha; omogućavaju nam da u budućnosti kontinuirano nudimo portfolio konkurentskih proizvoda koji stvara održivi rast“, poručio je Goldšmit, navodi se u saopštenju.


Vršac Archives - Stranica 2 od 10 - BC Info\nOtvorena izložba „Ikone banatske eparhije“ u zgradi Konkordije u Vršcu\n17. decembra 2017. admin 0\nIzložba „Ikone banatske eparhije“ otvorena je u zgradi Konkordija Gradskog muzeja Vršac.\n„Dan dečje igre“ i otvaranje Hoverboard parka u Centru Milenijum\n15. decembra 2017. admin 0\nCentar Milenijum u nedelju 17. decembra u vremenu od 11 do 13 časova, organizuje „Dan dečje igre“ u okviru koga će, uz bogat program mađioničara i žonglera, biti otvoren i „Hoverboard Park“.\nHumanitarna prodajna izložba dekupaž radova u Kulturnom centru Vršac\n13. decembra 2017. admin 0\nHumanitarna prodajna izložba dekupaž radova zakazana je za četvrtak, 14. decembar u maloj galeriji KC Vršac, u vremenu od 17 do 19 časova.\nIzložba „Ikone banatske eparhije“ od subote u Konkordiji\nGradski muzej Vršac Vas poziva na otvaranje izložbe „Ikone banatske eparhije“ koje će se održati u subotu, 16. decembra, s početkom u 18.00 časova u zgradi „Konkordija“.\nDodela Oktobarske nagrade grada Vršca u petak u Gradskom muzeju\n12. decembra 2017. admin 0\nSvečana akademija dodele Oktobarske nagrade pod nazivom „Blago pod vršačkom kulom“, zakazana je za petak 15. decembar, u zgradi Gradskog muzeja Vršac sa početkom u 18 časova.\nGradska kuća u Vršcu dostupnija osobama sa invaliditetom\n11. decembra 2017. admin 0\nGrad Vršac je poslednjih nekoliko godina intenzivno radio na stvaranju uslova za lakše i bezbednije kretanja svih osoba sa invaliditetom, tako da su u brojnim javnim i držanim institucijama pronađena adekvatna rešenja. Jedno od njih je i guseničar, koji je Grad kupio kao podršku penjanju osobama u invalidskim kolicima na sprat […pročitaj više]\nOdržana izložba „Praznične đakonije“ u Vršcu\nTuristička organizacija Vršac bila je organizator i domaćin 8. izložbe praznične trpeze, domaće radinosti, suvenira i raznih đakonija u vreme slava, Božića i Nove Godine pod nazivom „Praznične đakonije“.\nKlub „Izazov“ – humanitarnim kvizom do paketića za decu iz doma „Vera Radivojević“\nKlub „Izazov“ u saradnji sa vršačkim udruženjem „Eduakcija“ i uz podršku vršačkog Crvenog krsta i udruženja „Dobro delo“ i „Osmeh na dar“, u nedelju, 17. decembra od 17 časova, organizuje Humanitarni kviz.\nU Vršcu potpisan protokol o saradnji Saveta nacionalnih manjina (VIDEO)\nPredsednik Nacionalnog saveta Rumuna u Srbiji Danijel Petrović i predsednik Saveza Srba iz Rumunije Ognjan Krstić potpisali su u Vršcu protokol o saradnji.\nHipoterapija uskoro i u Vršcu\n10. decembra 2017. admin 0\nVršačko Udruženje paraplegičara i kvadriplegičara „Parakvad VŠ“ pokrenulo je projekat – Hipoterapije, odnosno terapijskog jahanja, namenjenog osobama sa invaliditetom. Ovaj projekat, kako je najavljeno, trebalo bi da počne da se realizuje na proleće naredne godine.


Održan sastanak regionalne fokus grupe projekta SI4CARE: Socijalne inovacije za unapređenje brige o starim licima - Novosti - Turistički svet\nOdržan sastanak regionalne fokus grupe projekta SI4CARE: Socijalne inovacije za unapređenje brige o starim licima\nIz arhive SB Merkur\nU prostorijama Ministarstva zdravlja održan je regionalni sastanak fokus grupe projekta SI4CARE, za predstavnike iz strukovnih organizacija, nevladinih organizacija, opštinskih i gradskih centara za socijalni rad, gerontoloških centara i td. Predstavnici Merkura, predstavili su na skupu ciljeve i koncept projekta, primere dosadašnje dobre prakse i plan pilot projekta koji će se realizovati u Merkuru. Radi poštovanja bezbednosnih mera, događaj je organizovan uz prisustvo ograničenog broja učesnika, dok je najveći broj stručnih institucija pratio online,.\nNa samom početku skup su pozdravile dr Biljana Zekavica iz Ministarstva za rad i Ljubica Paković iz Ministarstva zdravlja, a zatim je osnovne ciljeve i koncept projekta SI4CARE predstavio Miodrag Miljković, Senior Health Case Staff na projektu. Miljković je istakao osnovne elemente projekta i strategiju realizacije predviđenih aktivnosti kao i ulogu Specijalne bolnice Merkur u projektu.\nPrezentaciju izveštaja radnog paketa 1 koji su napravili partneri iz Grčke predstavio je Nikola Nikolić, član Merkurovog tima, nakon čega su prezentovani primeri dosadašnje dobre prakse u EU, od strane Srđana Kožetinca, Junior Assistant na projektu.\nNa kraju prezentacionog dela, Miodrag Miljković je predstavio pilot projekat koji će biti realizovan u Merkuru, kao i akcioni plan za implementaciju Transnacionalne strategije u Srbiji.\nNa skupu su aktivno učešće uzele predstavnice Srpskog udruženja za Alchajmerovu bolest, Aleksandra Jovanović i Udruženja Amity, Nada Satarić, koje su iznele svoje zadovoljstvo zbog realizacije ovakvog projekta u Srbiji i istakle potrebu za inovacijama na polju brige o starim licima.\nIz Gradskog zavoda za javno zdravlje, sastanku se pridružila dr Irena Dželatovć-Milošević, koja je ukazala na neke od problema sa kojima se ova institucija susreće i istakla da je za inovativne poduhvate uvek najbolje poći od manje sredine, kakva je Specijalna bolnica Merkur u Vrnjačkoj Banji.\nNaredna faza u realizaciji projekta SI4CARe je skup partnera na projektu koji će se održati u Specijalnoj bolnici Merkur 21. i 22. oktobra, gde će biti prezentovani prvi rezultati koji su do sada realizovani u okviru radnih grupa u svakoj zemlji.\nProjekat SI4CARE uključuje partnere iz sedam zemalja, a jedini učesnik iz Srbije je Specijalna bolnica Merkur uz aktivnu podršku Ministarstva zdravlja i Ministarstva za rad, zapošljavanje, boračka i socijalna pitanja.


Ne zaboravite na vaš auto u vreme izolacije. Ovo bi morali da uradite\n21. aprila, 2020 Vesti iz Sveta Napišite komentar\nSve ima svoje pa tako u doba izolacije najveći broj automobila odmara kao i njihovi vlasnici. Kao što za ljude nije dobro odmarati i biti neaktivan duži vremenski period, tako i za automobile ne valja da ih duže vreme ostavite u garažu i ne palite. Ovom prilikom vam dajemo par neophodnih saveta šta treba činiti sa vašim automobilom u vreme izolacije.\n1. GUME : savetujemo vam da najviše na dve nedelje pomerite vaš automobil i vratite na mesto da bi sprečili deformaciju guma usled težine automobila\n2. KOČNICE : ne dižite do kraja ručnu kočnicu da bi izbegli da se paknovi zalepe za diskove. Najbolje je podići ručnu kočnicu na minimum ili ubaciti u brzinu automobil pa čak i blokirati točkove nekim predmetom.\nTagovi: automobil - izolacija


Moskva: Policija privela oko 100 pristalica opozicije na dva skupa\nOko stotinu pristalica ruske opozicije privedeno je u subotu tokom manifestacija u znak podrške slobodi okupljanja koje su održane u Moskvi i Sankt Peterburgu, javio je izveštač Frans presa, dodajući da je policija udaljila učesnike oba skupa.\nProtesti, u organizaciji opozicionih pokreta i udruženja za zaštitu ljudskih prava, održavaju se svakog 31. u mesecu, kao podsećanje na član 31 ruskog ustava kojim je zagarantovana sloboda okupljanja.\nUz slogane "Sloboda", "Sramota" i "Ostavka vlade", oko 100 demonstranata okupilo se na trgu Trijumfalnaja u Moskvi, od kojih je privedeno oko 40.\nPolicija ranije nije izdala dozvolu za demonstracije, jer je na istom mestu bilo predviđeno održavanje trke automobila. Među privedenima je i ruski opozicionar Boris Njemcov.\nU Sankt Peterburgu, gde se okupilo oko 300 demonstranata, policija je privela njih 60.


Vaše vozilo Ford uživa osnovnu Fordovu garanciju koja se ostvaruje preko ovlašcenih dilera Fordovih vozila.\nAko bilo koji deo vozila treba popraviti ili zameniti usled proizvodnog nedostatka, taj deo ce se popraviti ili zameniti potpuno besplatno kod svakog ovlašcenog dilera Fordovih vozila, bez obzira na bilo koju promenu vlasništva vozila u toku garantnog perioda.\nGaranciju za gume pokriva proizvodac guma, tako da gume nisu pokrivene Fordovom garancijom. Vaš ovlašceni Ford diler ce Vam, medutim, pomoci vezano za reklamacije proizvodacu guma .\nŠta je garantni period?\nOsnovna Fordova garancija pocinje na dan kada se vozilo isporuci prvom kupcu u maloprodaji ili kupcu koji poseduje vozni park. Tamo gde postoji posrednik u kupovini vozila, garantni period pocinje kada se vozilo preda u ruke posredniku.\nOsnovna Fordova garancija traje 24 meseca od dana isporuke prvom kupcu, bez ogranicenja predene kilometraže.\nDa li se to odnosi i na dodatnu opremu?\nOriginalna dodatna oprema sa Fordovim brendom, koju ugraduje Ford ili ovlašceni Ford diler pre predavanja novog vozila prvom kupcu, uživa pogodnosti istih uslova garancije koji važe za osnovnu Fordovu garancija .\nDodatna oprema koju isporucuju spoljnjidobavljaci nije pokrivena ovom Fordovom garancijom.\nVaše vozilo Ford uživa pogodnosti garancije na boju koja se ostvaruje preko ovlašcenih dilera Fordovih vozila.\nAko boja na karoseriji vozila zahteva popravku usled proizvodnog nedostatka, neophodne popravke ce se izvršiti potpuno besplatno od strane bilo kog ovlašcenog dilera Fordovih vozila, bez obzira na bilo koju promenu vlasništva u toku garantnog perioda.\nKoliki je garantni period?\nFordova garancija na boju ima isti garantni period kao i osnovna Fordova garancija.\nGARANCIJA NA PERFORACIJU\nVaše Ford vozilo uživa pogodnosti garancije na perforaciju koja se ostvaruje preko ovlašcenih Ford dilera.\nUkoliko dode do perforacije bilo kog originalnog dela karoserije vozila usled korozije, panel(e) ugrožen(e) perforacijom popravice ili zameniti bilo koji ovlašceni diler Fordovih vozila, potpuno besplatno, bez obzira na bilo koju promenu vlasništva u toku garantnog perioda.\nNapomena: termin 'perforacija' oznacava rupu koji se stvara u karoseriji usled korozije sa unutrašnje ili donje strane kao rezultat proizvodne greške.\nNapomena: termin 'karoserija' ne obuhvata tockove i dodatne delove kao što su dodatna oprema visokog sjaja, branici, ukrasni reljefi i šarke. Teretna platforma, pneumatsko dizanje tereta (tipper), oplata ili oprema ugradena na Ford Transitu takode je izuzeta iz garancije.\nFordova garancija na perforaciju korozijom pocinje u isto vreme kao i osnovna garancija. Garantni period na perforaciju korozijom zavisi od toga u kojoj ste zemlji kupili Vaš novi Ford. Za bliže informacije kontaktirajte Vašeg ovlašcenog dilera Fordovih vozila.\nGRAND MOTORS PRODUŽENA GARANCIJA\nDa bi izašao u susret klijentima koji su ranije kupili svoja vozila, Grand Motors nudi mogucnost naknadne kupovine produžene garancije za vozila marke Ford.\nSvaki vlasnik vozila Ford može da dokupi Grand Motorsovu produženu garanciju, i to kod bilo kog ovlašcenog dilera marke Ford u Srbiji. Jedini uslovi su da je vozilo još uvek u osnovnoj fabrickoj Fordovoj (dvogodišnjoj) garanciji i da je vozilo održavano iskljucivo kod ovlašcenih dilera marke Ford.\nGrand Motorsovom produženom garancijom su pokriveni svi osnovni sklopovi vozila, a konkretni uslovi produžene garancije opisani su u „Knjižici produžene garancije“, koja se na zahtev može dobiti kod svakog ovlašcenog Ford dilera.\nOvakva produžena garancija se može dokupiti za period od godinu dana (na primer: od redovnog servisa do sledeceg redovnog servisa) ili za period od dve godine odjednom.\nSva nova Fordova putnicka i laka komercijalna vozila koja u Srbiji prodaju uvoznik, distributer i serviser Grand Motors i mreža ovlašcenih dilera imaju petogodišnju garanciju.\nPri kupovini novog vozila Ford vlasnik potpisuje ugovor o korišcenju Garantnog paketa, koji važi 60 meseci.\nDa bi korisnik garancije mogao da ostvari prava iz ovog Garantnog paketa, obavezan je da kompletno redovno održavanje i sve popravke svog vozila obavlja iskljucivo u ovlašcenim servisima marke Ford, poštujuci pri tome fabricki propisane servisne intervale (redovan servis na svakih 12 meseci, odnosno na svakih 20.000 predenih kilometara, u zavisnosti od toga koji uslov bude prvi ispunjen).\nGarantni paket se odnosi na najvitalnije delove i skopove vozila – motor, rashladni sistem, menjac, komponente za prenos snage, klima uredaj, zaptivace, gorivni, elektricni i sigurnosni sistem.


Petnica deo svetske pobedničke ekipe - Stakleno Zvono e-TV magazin\nIstraživačka stanica Petnica, na osnovu saradnje sa Univerzitetom Dekart iz Pariza, učestvovala u njihovom timu koji je, 4. novembra, pobedio na svetskom takmičenju u sintetičkoj biologiji “iGEM”.\nSaradnica Istraživačke stanice Petnica, Iva Atanasković, bila je članica tima Univerziteta Dekart u Parizu, koji je, među 204 tima, pobedio na ovom prestižnom svetskom takmičenju za studente biologije.\n“iGEM” je takmičenje iz sintetičke biologije, tokom kojeg timovi studenata širom sveta, tokom godine, samostalno osmišljaju i realizuju originalne projekte i dizarniraju internet stranicu kojom će na razumljiv i kreativan način predstaviti široj javnosti svoj istraživački rad. Nakon evropske predselekcije, svetsko takmičenje je održano na prestižnom američkom fakultetu MIT u Bostonu prvih dana novembra 2013. godine.\nIstraživačka stanica Petnica već dve godine sarađuje sa Dekartovim univerzitetom u Parizu, i njihovi studenti dolaze jednom godišnje u Petnicu da rade na planiranju i realizaciji samostalnih studentskih istraživanja iz biologije i ekologije. Dobra saradnja je dovela i do predloga da neko od petničkih studenata-saradnika postane deo njihovog tima na ovom važnom takmičenju, a da kasnije ta osoba stečeno iskustvo primeni u organizaciji Petničkog tima koji je u nastajanju – kaže Tomica Mišljenović, rukovodilac Odeljenja za biologiju Istraživačke stanice Petnica.\niGEM takmičenje, sa tradicijom još od 2003. godine okuplja timove sa najprestižnijih svetskih univerziteta koje povezuje želja za kreativnim rešavanjem problema koje su sami identifikovali kao posebno važne. Izuzetan značaj iGEM takmičenja je i u tome što studenti koji učestvuju u timovima, već tokom osnovnih studija stiču dragoceno iskustvo u laboratorijskom radu, radu u zadatom vremenskom okviru, kao i optimalnoj raspodeli resusrsa koji su im na raspolaganju\nOve godine francuski tim, u kojem je i mlada studentkinja Biološkog fakulteta u Beogradu Iva Atanasković učestvovala, suočio se sa veoma izazovnim problemom – problemom lečenja tuberkuloze. Iako ova bolest deluje kao nešto odavno izlečeno, ona dovodi do smrti čak 1.3 miliona ljudi svake godine.\nIzazivače tuberkuloze, mikobakterije, veoma je teško suzbiti, pa smo mi u ovom projektu iskoristili ’dobru’ i ne patogenu bakteriju iz naših creva, ešerihiju koli, kao glavnu liniju odbrane protiv ove bolesti. Naime tuberkuloza se širi vazduhom i mikobakterije dospevaju u pluća. Mi smo omogućili da E. Coli može da uđe i ubije mikobakteriju na licu mesta. Potom ona može da prepozna gene zadužene za rezistentnost na antibiotike i da nam na taj način pomogne u suzbijanju antibiotski rezistentnih mikobakterija. Deo našeg istraživanja može se primeniti za brže i jeftinije testiranje novih antibiotika – objašnjava svoje istraživanje Iva Atanasković, student-saradnik u Petnici.\nSaradnja Istraživačke stanice Petnica i Univerziteta Dekart u Parizu će se nastaviti i sledeće godine, sa idejom da Srbija ima svoj samostalni tim na ovom prestižnom svetskom takmičenju kroz već razvijenu saradnju Petnice i relevantnih akademskih institucija.\nTags: biologijaeko vestiekologijaiGEMlaboratorijaParizPetnicatakmičenjetuberkulozaUniverzitet\nNext story Terenska istraživanja područja Srbije i novi fenomeni prirode\nPrevious story Uticaj klimatskih promena na vodne resurse